19 maut, 27 cedera dalam serangan bom di Afghanistan

KABUL, 30 September- Sekurang-kurangnya 19 terkorban dalam serangan bom berani mati di sebuah pusat pendidikan tinggi di ibu negara Afghanistan.Mangsa terdiri daripada pelajar yang sedang bersiap sedia untuk menduduki peperiksaan kemasukan ke universiti.Letupan berlaku di Pusat Pendidikan Tinggi Kaaj di kawasan kejiranan Dasht-e-Barchi di barat Kabul yang dihuni majoriti penduduk Islam Syiah daripada komuniti Hazara."Pelajar sedang bersiap untuk peperiksaan apabila pengebom berani mati menyerang pusat pendidikan ini. Malangnya, 19 orang telah maut dan 27 yang lain cedera," kata jurucakap polis Kabul, Khalid Zadran.Video dan foto yang dimuat naik dalam talian menunjukkan mangsa berlumuran darah dibawa pergi dari tempat kejadian.

Menurut seorang mangsa yang dirawat di hospital, kebanyakan yang terkorban dalam serangan tersebut adalah wanita.

"Kami terdiri daripada kira-kira 600 orang di dalam kelas, tetapi kebanyakan mangsa adalah wanita," katanya.

(Seorang wanita tiba di hospital untuk mencari ahli keluarganya yang menjadi mangsa pengeboman / Foto AFP)

“Pasukan keselamatan telah sampai ke lokasi, jenis serangan dan butiran mangsa akan dikeluarkan kemudian,” menurut jurucakap Kementerian Dalam Negeri, Abdul Nafy Takor. -AFP


Indonesia luluskan vaksin COVID-19 buatan sendiri pertama

(Jakarta telah menekankan kepentingan membangunkan vaksin nasional sejak permulaan wabak COVID-19/AFP)

JAKARTA, 30 September- Indonesia meluluskan vaksin COVID-19 tempatan pertama untuk kegunaan kecemasan, kata ketua agensi kesihatan awam negara itu, menyifatkan ia sebagai satu langkah ke arah "kemerdekaan negara dalam akses kepada perubatan".Jab IndoVac, yang dibangunkan oleh syarikat farmaseutikal milik kerajaan Bio Farma dan Kolej Perubatan Baylor yang berpangkalan di Texas, kini boleh digunakan sebagai dos primer bagi orang dewasa yang tidak divaksinasi atau divaksin separa di negara keempat paling ramai penduduk di dunia itu."Pembangunan vaksin domestik adalah kebanggaan bagi kita rakyat Indonesia sebagai asas dan sebagai langkah pertama untuk mencapai kemerdekaan negara dalam akses kepada perubatan," kata Ketua Agensi Makanan dan Ubat Kebangsaan (BPOM), Penny Lukito dalam sidang media di sini.

(Seorang wanita menerima vaksin AstraZeneca COVID-19 di klinik di pulau peranginan Bali, Indonesia/AFP)

Menurut beliau IndoVac menunjukkan kadar keberkesanan 92% dan tiada laporan kematian dikaitkan dengannya dalam ujian manakala kesan sampingan "secara umumnya ringan".Kajian klinikal untuk menggunakannya sebagai suntikan penggalak sedang dijalankan, kata Lukito.BPOM juga mengumumkan ia telah memberi kelulusan penggunaan kecemasan untuk vaksin mRNA yang dibangunkan di China, menjadi negara pertama yang berbuat demikian.Jakarta telah menekankan kepentingan membangunkan vaksin nasional sejak permulaan wabak tetapi kini bergantung pada Sinovac China dan vaksin mRNA Moderna dan Pfizer-BioNTech buatan Barat. -AFP


69 mayat ditemui susulan tragedi bot terbalik di Bangladesh

DHAKA, 30 September- 69 mayat ditemui, manakala tiga penumpang masih hilang selepas bot yang dinaiki terbalik di utara Bangladesh.Pegawai Balai Polis Boda Panchagarh, Sujoy Kumar Roy memberitahu, bot telah dijumpai tetapi usaha mencari mangsa hilang masih diteruskan.Mangsa yang terkorban terdiri daripada 31 wanita, 21 kanak-kanak dan selebihnya lelaki.

(Orang ramai berkumpul di tebing Sungai Karatoya bagi menyaksikan kerja mencari dan menyelamat mangsa bot karam dekat bandar Boda, Bangladesh / Foto AFP)

Bot berkenaan dalam perjalanan ke sebuah kuil sempena perayaan Mahalaya pada 24 September lepas.Perkhidmatan bot masih menjadi medium pengangkutan utama di negara Asia Selatan itu, untuk menyeberangi ratusan sungai.


Empat wilayah Ukraine yang dikuasai Rusia akan digabungkan

MOSCOW, 30 September- Rusia akan menggabungkan empat wilayah yang ditawan di Ukraine pada satu majlis di Kremlin, hari ini.Presiden Rusia, Vladimir Putin dijangka akan menyampaikan ucaptama pada acara tersebut selepas pungutan suara yang diadakan minggu lalu menyaksikan empat wilayah Ukraine telah mengundi untuk menyertai Rusia.Bagaimanapun Barat menyifatkan undi berkenaan sebagai palsu dan tidak sah kerana ia dilaksana secara paksa.Susulan itu, Putin mengancam untuk menggunakan senjata nuklear bagi mempertahankan wilayah tersebut.

(Vladimir Putin, Presiden Rusia / Foto AFP)

Menerusi dekri presiden yang dikeluarkan petang Khamis, Putin memaklumkan beliau telah mengiktiraf kemerdekaan wilayah Zaporizhzhia dan Kherson dan membuka jalan kepada Moscow untuk menuntut wilayah tersebut. -AFPRusia mengiktiraf kemerdekaan dua wilayah lain yang sedang bersedia untuk ditawan iaitu Donetsk dan Lugansk pada akhir Februari. -AFP


Angka korban Taufan Ian belum dapat dipastikan

FORT MYERS, 30 September- Angka sebenar korban akibat Taufan Ian yang membadai Florida belum dapat dipastikan.Gabenor Florida, Ron DeSantis berkata, masih terlalu awal untuk mengenal pasti jumlah kematian mangsa terlibat."Kami benar-benar menjangkakan akan ada kematian akibat taufan ini.Maklumat tepat mengenai jumlah mangsa mungkin akan diketahui dalam tempoh beberapa hari lagi," katanya pada sidang media semalam.

(Taufan Ian mengakibatkan banyak pokok tumbang di jalan-jalan di Florida)

Sementara itu, Presiden Amerika Syarikat, Joe Biden memberi amaran Taufan Ian mungkin menjadi bencana terburuk dalam sejarah negeri tersebut.

Beliau menyatakannya semasa menghadiri taklimat di Ibu Pejabat Agensi Pengurusan Bencana Persekutuan.

Biden menjangkakan angka kematian akan melonjak tinggi, sebagaimana yang diterima dalam laporan awal oleh pasukan penyelamat.

Angin kencang dan banjir akibat Taufan Ian telah memusnahkan kediaman, infrastuktur bangunan dan kemudahan awam secara besar-besaran. -AFP


Kanak-kanak 7 tahun maut ketika dikejar tentera Israel

BAITULMAQDIS, 30 September- Seorang kanak-kanak Palestin berumur tujuh tahun meninggal dunia semalam akibat serangan sakit jantung selepas dikejar tentera Israel yang menduduki Tebing Barat, kata bapa mangsa.Susulan kejadian itu, Amerika Syarikat (AS) menzahirkan kesedihan dan menggesa siasatan menyeluruh dijalankan berhubung kematian akibat 'ketakutan melampau' itu.Mangsa, Rayyan Suleiman, tidak pulang ke rumah dari sekolah dengan rakan yang lain di Kampung Tuqu.Berdasarkan video yang tular di media sosial, bapa mangsa, Yasser, berkata beberapa tentera Israel mengejar anaknya sehingga akhirnya meninggal dunia di tempat kejadian kerana 'ketakutan melampau'.Seorang pegawai perubatan yang memeriksa mangsa memberitahu Reuters, tubuh mangsa tidak mempunyai sebarang trauma fizikal dan kematian itu kelihatan konsisten dengan kegagalan jantung.Ekoran itu, Kementerian Luar Palestin mengutuk sekeras-kerasnya tragedi itu sebagai 'jenayah jelek' dilakukan Israel.Menurut seorang jurucakap tentera Israel, ketika itu anggotanya berada di kawasan berhampiran untuk mencari warga Palestin yang disyaki melarikan diri ke kampung terbabit selepas dikatakan membaling batu ke arah pemandu mereka."Siasatan awal menunjukkan tiada kaitan pencarian yang dijalankan Pasukan Pertahanan Israel (IDF) di kawasan itu dengan kematian tragik kanak-kanak terbabit," katanya.Saksi dalam kalangan penduduk Palestin, berkata tiada perbuatan membaling batu ketika itu.Jurucakap ketenteraan pula memaklumkan bahawa perincian kes berkenaan sedang dalam penelitian.Di Washington, Timbalan Jurucakap Jabatan Negara, Vedant Patel, berkata AS sedih dengan kematian kanak-kanak Palestin yang tidak bersalah itu."Kami menyokong siasatan menyeluruh dan segera berhubung kematian kanak-kanak itu, termasuk siasatan terhadap tentera Israel," katanya. - REUTERS

(Tentera Israel semasa pertempuran dengan penunjuk perasaan Palestin di kawasan Bab al-Zawiya di tengah-tengah bandar Hebron di Tebing Barat yang diduduki/ AFP)


Taiwan tamatkan kuarantin wajib, buka pintu kepada pelancong

TAIPEI, 30 September - Taiwan akan menamatkan kuarantin wajib COVID-19 bagi semua ketibaan bermula 13 Oktober akan datang.Jurucakap khas kementerian, Lo Ping Cheng berkata negara itu mengalu-alukan kedatangan pelancong untuk melawat ke Taiwan.Tambahnya, pelbagai acara dan tarikan menarik disediakan bagi mengembalikan sektor pelancongan yang terkesan sebelum ini.

"Dalam masa dua minggu, Taiwan akan membuka sepenuhnya pintunya dan mengalu-alukan kedatangan pelancong antarabangsa. Saya meminta kementerian pengangkutan untuk mencari jalan bagi melancarkan kempen publisiti besar untuk menarik pengunjung dari seluruh dunia untuk datang melancong ke Taiwan.

"Biarkan semua orang datang ke Taiwan yang selamat dan cantik ini untuk merasai suasana dan berbelanja," katanya.Sebelum ini, warga Taiwan atau warga asing yang tinggal di sana harus melalui proses kuarantin di rumah atau di hotel selama dua minggu.Sepanjang pandemik, pulau itu telah melaporkan sebanyak 6.3 juta kes domestik akibat varian Omicron yang mudah berjangkit dengan lebih daripada 99 peratus kesnya tidak menunjukkan gejala atau bergejala ringan.-AFP


Kerja pembaikan landasan kereta api rosak akibat banjir di Pakistan giat dijalankan

LAHORE, 30 September - Kerja-kerja membaiki landasan kereta api yang rosak di Pakistan akibat banjir baru-baru ini giat dijalankan.Selain menghubungkan kawasan yang terputus, ia juga sebagai permulaan baharu buat rakyat yang bergelut mencari semula sumber pendapatan yang terjejas selama lebih sebulan.

"Perkhidmatan kereta api telah dihentikan sejak lebih sebulan. Perniagaan kami terhenti. Kami mendengar perkhidmatan kereta api akan disambung semula dalam beberapa hari, dan perniagaan kami juga akan dimulakan semula. Ini satu-satunya sumber pendapatan saya," kata seorang peniga kedai minuman, Mohammad Riaz.Walaubagaimanapun, pihak berkuasa masih menunggu air surut dan mengalir sepenuhnya sebelum membenarkan keretapi yang terkandas di depoh untuk beroperasi semula.-AFP


Austria pulangkan kerangka 64 orang asli ke New Zealand

VIENNA, 30 September - Austria akhirnya bersetuju memulangkan semula 64 kerangka Orang Asli New Zealand yang dicuri pada abad ke-19.Penghantaran pulang itu dilakukan Ahad ini selepas lebih 70 tahun rundingan dilaksanakan antara kedua-dua negara.Penghantaran itu diserahkan dalam upacara rasmi di Vienna Selasa lalu.

Ketua Pengarah dan Pengarah Saintifik, Muzium Sejarah Alam Semula Jadi di Vienna, Katrin Vohland berkata beliau kagum dengan proses penghantaran pulang itu yang didorong dengan keinginan untuk berdamai.Katanya, mereka gembira muziumnya dapat menyumbang kepada proses pemulihan.Lebih 600 kerangka manusia dipulangkan sejak Muzium Te Papa mengendalikan program menghantar pulang rangka manusia daripada pelbagai institusi pada 2003.-AFP


Inflasi: Ekonomi Indonesia masih terkawal

(Indonesia  mempunyai hutang luar negara yang makin berkurangan iaitu415 bilion dolar Amerika pada akhir Mei 2022/AFP)

JAKARTA, 29 September- Ekonomi Indonesia masih cukup sihat dan aman, menurut Menteri Kewangan Indonesia Sri MulyaniKatanya, bagaimanapun susulan ekonomi dunia dijangka meleset tahun hadapan, maka ekonomi Indonesia juga mungkin akan terkesan kira-kira tiga peratus.Sebelum ini Bank Dunia dilapor menyenaraikan beberapa negara akan dilanda kemelesetan pada 2023 disebabkan kadar faedah yang tinggi oleh Bank Pusat.Menurut Mulyani, langkah itu diambil oleh beberapa negara bagi mengurangkan lonjakan inflasi. Jelasnya, dasar itu akan menyebabkan perkembangan ekonomi terjejas sekali gus kemelesetan lebih sukar dielakkan.Indonesia katanya mempunyai hutang luar negara yang makin berkurangan iaitu 415 bilion dolar Amerika pada akhir Mei 2022.

Angka itu menurun sebanyak 4.9 peratus berbanding bulan sebelumnya.-AFP

(Keadaan jalan raya di jakarta ketika waktu puncak/AFP)


Lirik tulisan tangan David Bowie dijual lebih £200,000

LONDON, 29 September- Lirik asal tulisan tangan David Bowie untuk lagu pop klasik 'Starman', yang menjadi sebahagian daripada album yang melonjakkan nama penyanyi itu sebagai bintang antarabangsa, dijual pada harga 203,500 pound (RM1.03 juta) dalam satu acara lelongan di Britain, pada Rabu.Diterbitkan sebagai single pada 1972, lagu Starman itu terkandung dalam album konsep Ziggy Stardust.Lirik tulisan tangan berkenaan dijual pada harga lima kali ganda berbanding anggaran 40,000 pound.Pembida yang memenanginya ialah pengarah perolehan dan pakatan serta pengumpulan di Museum of Old and New Art di Tasmania, Olivier Varenne, bagi pihak seorang pengumpul persendirian."Kami mendapat tarikan yang hampir tidak pernah berlaku sebelum ini dari seluruh dunia untuk sekeping memorabilia bersejarah ini," kata Paul Fairweather dari Omega Auctions."Kami amat gembira dengan harga luar biasa yang dicapai dan pasti lirik itu akan dihargai oleh pembida yang menang."Lirik berkenaan sebelum ini dipamerkan sebagai sebahagian daripada koleksi David Bowie Is di V&A Museum.Ia dimiliki orang yang sama sejak 1980-an.

Halaman bersaiz A4 itu menampilkan pindaan dan suntingan tulisan tangan oleh Bowie, termasuk pembetulan kesilapan ejaan dan penambahan.Lirik itu dilelong sebagai sebahagian daripada jualan David Bowie dan 'glam rock', semalam.Pada 2019, demo pertama Starman nyanyian Bowie dijual pada harga 51,000 pound (RM257,007) selepas hanya tersimpan di loteng selama hampir lima dekad.Dalam demo berkenaan, Bowie kedengaran memberitahu pemain gitarnya, Mick Ronson, yang meninggal dunia pada 1993, yang beliau belum selesai menyanyikan lagu itu apabila demo cuba ditamatkan.Penyanyi yang lahir dengan nama David Jones itu meninggal dunia pada usia 69 tahun di New York pada 2016. -AFP


Korea Utara sasar peluru berpandu balistik selepas Naib Presiden AS melawat DMZ

(Korea Utara melepaskan dua peluru berpandu balistikhanya beberapa jam selepas Naib Presiden AS Kamala Harris melawat Korea Selatan/AFP)

SEOUL, 29 September- Naib Presiden Amerika Syarikat (AS), Kamala Harris, hari ini melawat sempadan Korea Selatan dan Korea Utara yang dikawal ketat, sebahagian daripada kunjungan yang bertujuan mengukuhkan pakatan keselamatan dengan Seoul.Bagaimanapun, beberapa jam selepas pesawat Harris meninggalkan Pangkalan Udara Osan, Korea Utara melepaskan 'peluru berpandu balistik yang tidak dikenal pasti', demikian menurut tentera Seoul.Pelancaran peluru berpandu pada Khamis malam itu adalah yang ketiga dilakukan Pyongyang dalam masa kurang seminggu, yang terus memecah rekod ujian senjata pada tahun ini.Terdahulu, bercakap di Zon Bebas Tentera (DMZ), Harris menekankan bahawa komitmen AS terhadap pertahanan Korea Selatan adalah sangat kukuh dan sekutu itu 'selaras' dalam tindak balas mereka terhadap peningkatan ancaman yang ditimbulkan program senjata Korea Utara.Seoul dan Washington mahu 'penyingkiran nuklear sepenuhnya di semenanjung Korea', namun buat sementara waktu, mereka 'bersedia untuk menangani sebarang kemungkinan', katanya.

(Orang ramai menonton tsiaran berita dengan rakaman fail ujian peluru berpandu Korea Utara,di stesen kereta api di Seoul/AFP)

Pegawai Korea Selatan dan AS sejak berbulan lalu memberi amaran yang Kim Jong-un sedang bersedia untuk melakukan satu lagi ujian nuklear, dengan agensi perisik Seoul berkata, ia boleh berlaku seawal bulan depan.Harris mengecam 'tindakan diktator kejam Korea Utara, pencabulan hak asasi manusia yang berleluasa dan program senjata yang menyalahi undang-undang, yang mengancam keamanan serta kestabilan'.Di pos pemantauan di atas bukit curam yang menghadap Korea Utara, Harris melihat melalui teropong besar, ketika askar AS dan Korea Selatan menunjukkan beberapa ciri, termasuk pertahanan di kawasan itu."Ia sangat dekat," katanya.Harris juga melawat Perkampungan Gencatan Senjata Panmunjom, tempat presiden AS pada 2019, Donald Trump bertemu Jong-un dan bercakap dengan tentera AS di Kem Bonifas di Kawasan Keselamatan Bersama.Di sebelah sempadan Korea Utara di Panmunjom, pengawal dengan sut hazmat kelihatan sedang memerhati ketika Harris ditunjukkan garisan sempadan antara kedua-dua negara, yang secara teknikalnya masih berperang. - AFP


Tiada negara berhak veto isu Palestin

(Wakil tetap China ke Pertubuhan Bangsa-Bangsa Bersatu, Zhang Jun/REUTERS)

BEIJING, 29 September- China menegaskan tiada siapa berhak menggunakan kuasa veto masing-masing dalam isu-isu mengenai masa depan dan nasib rakyat Palestin, lapor agensi berita Jordan (Petra), memetik kenyataan wakil China pada Rabu.Dalam ucapannya pada mesyuarat Majlis Keselamatan, wakil tetap China ke Pertubuhan Bangsa-Bangsa Bersatu, Zhang Jun, menekankan pentingnya untuk menegakkan keadilan dan hak Palestin."Bukan tiada pelan untuk menyelesaikan isu Palestin, namun tiada hati nurani yang baik untuk menegakkan keadilan. Majlis Keselamatan melaksanakan tanggungjawabnya bukanlah bergantung kepada slogan yang lantang, sebaliknya perlu mengambil tindakan konkrit," katanya.Beliau berkata, Majlis Keselamatan wajar melaksanakan tugasnya secara objektif dan saksama mengikut konsensus antarabangsa dan menggalakkan semula rundingan Palestin-Israel tanpa berlengah, dan bukannya menunggu apa yang dianggap sebagai dialog matang.

(Zhang Jun, menekankan pentingnya untuk menegakkan keadilan dan hak Palestin/REUTERS)

"Penyelesaian jangka panjang dalam isu Palestin-Israel mesti berdasarkan penyelesaian dua negara. Ini konsensus antarabangsa, dengan keadilan yang menjadi asas utama mesti dipatuhi dengan tegas," kata diplomat itu.Beliau juga menegaskan China menyokong keadilan untuk rakyat Palestin mendapat semula hak kenegaraan mereka yang sah, dan menyokong penubuhan negara Palestin yang merdeka dengan kedaulatan penuh berdasarkan sempadan 1967, dengan Baitulmaqdis Timur sebagai ibu negaranya. – BERNAMA


Penyanyi rap dilepaskan selepas beri keterangan dakwaan mengasari bekas teman wanita

Evry, 29 September- Penyanyi rap Perancis, Kaaris dibebaskan lewat Rabu selepas selesai disoal siasat berhubung dakwaan mengasari bekas teman wanitanya, menurut pihak pendakwaan.Penyiasat di pinggir bandar di sini berkata, soal siasat turut membabitkan wanita itu yang mendakwa dirinya mangsa tindakan kasar penyanyi berkenaan.Menurut peguam yang mewakili Kaaris, Yassine Maharsi dan Yassine Yakouti, kedua-duanya ditemu bual selama lapan jam bermula petang Rabu."Kami turut menyoal pengadu tentang butiran dakwaannya itu,"Anak guam kami (Kaaris) kelihatan tenang dan berpuas hati," kata peguam berkenaan.Peguam pengadu, Adrien Gabeaud dan Sema Akman, berkata pihaknya yakin pendakwa raya akan memanggil Kaaris ke mahkamah.Kaaris sebelum ini pernah berdepan aduan oleh wanita sama pada Julai.Ini mendorong Kaaris membuat laporan balas dengan mendakwa ia adalah aduan palsu.Pengadu dalam laporannya mendakwa keganasan itu berlaku selepas Kaaris secara tiba-tiba mula bertindak menjauhkan diri sehingga menyebabkan anak yang didakwa hasil hubungan dengan penyanyi berkenaan.mereka kecewa.Dakwanya lagi, setelah mengetahui Kaaris berpindah ke rumah baharu, dia pergi menemui Kaaris dan kemudian mendakwa dia ditendang dan ditumbuk lelaki berkrenaan.Akibat serangan itu, pengadu mendakwa terpaksa menggunakan tongkat dan splin kaki selama dua minggu.

(Gambar yang diambil pada 4 Ogos 2018, Kaaris dibawa oleh seorang pegawai polis ke Mahkamah di Creteil dua hari selepas dia dan penyanyi rap Booba ditangkap selepas satu pergaduhan di Lapangan Terbang Orly/AFP)

Namun, Kaaris dalam laporan balasnya menyangkal dakwaan itu dan mendakwa pengadu berniat mewujudkan satu bentuk tekanan media, kehakiman dan kewangan ke atasnya.Kaaris, yang dilahirkan di Ivory Coast mula dikenali menerusi album "Or Noir" yang mendapat sambutan hangat pada 2013.Dalam beberapa tahun kebelakangan ini, perselisihannya dengan bekas mentornya Booba telah menjadi berita utama, termasuk pergaduhan pada 2018 di lapangan terbang di Paris.-AFP


((Kebocoran keempat dikesan di saluran paip Nord Stream di Laut Baltik/AFP)

STOCKHOLM, 29 September- Kebocoran keempat dikesan pada saluran paip gas bawah laut yang menghubungkan Rusia ke Eropah.Pengawal Pantai Sweden berkata, kebocoran itu dikesan selepas satu letupan dilaporkan awal minggu yang merupakan insiden disyaki mempunyai unsur sabotaj."Terdapat dua kebocoran di bahagian Sweden dan dua kebocoran di bahagian Denmark," kata seorang pegawai Pengawal Pantai Sweden, selepas tiga kebocoran disahkan awal minggu ini pada saluran paip Nord Stream di Laut Baltik," menurutnya.Menurut pegawai itu, dua kebocoran di bahagian Sweden, satu di Nord Stream 1 dan yang lebih kecil di Nord Stream 2 adalah kira-kira satu batu nautika antara satu sama lain (1.8 kilometer).Pengawal pantai berkata, ia telah menyedari kebocoran itu sejak Selasa, tetapi tidak dapat menjelaskan dengan segera mengapa ia tidak dilaporkan sebelum ini.Pihak berkuasa Sweden sebelum ini melaporkan kebocoran pada saluran paip Nord Stream 1 di timur laut Bornholm.Sementara itu, Denmark telah mengesahkan kebocoran pada Nord Stream 2 di tenggara pulau itu, dan satu lagi ke timur laut di atas Nord Stream 1.Kebocoran besar telah menyebabkan kepulan gas dalam air, dengan menggelegak yang ketara di permukaan laut beberapa ratus meter lebar, menjadikannya mustahil untuk segera memeriksa struktur.Sebuah kapal mencari dan menyelamat Pengawal Pantai Sweden sedang membuat rondaan di kawasan itu."Kru melaporkan bahawa aliran gas yang kelihatan di permukaan adalah malar," kata agensi itu dalam satu kenyataan."Kecurigaan sabotaj timbul selepas kebocoran dikesan," katanya.Rusia menafikan ia bertanggungjawab di sebalik letupan itu - begitu juga Amerika Syarikat (AS), berkata cadangan Moscow ia akan merosakkan saluran paip adalah tidak masuk akal."Majlis Keselamatan PBB akan bermesyuarat Jumaat ini untuk membincangkan perkara itu. Saluran paip Nord Stream 1 dan 2, yang menghubungkan Rusia ke Jerman, telah menjadi pusat ketegangan geopolitik sejak beberapa bulan kebelakangan ini.Ia apabila Rusia memotong bekalan gas ke Eropah yang disyaki sebagai tindakan balas terhadap sekatan Barat berikutan pencerobohan Moscow ke atas Ukraine.Walaupun saluran paip itu dikendalikan oleh konsortium yang majoritinya dimiliki oleh gergasi gas Russia Gazprom tidak beroperasi pada masa ini, kedua-duanya masih mengandungi gas. Kebocoran besar telah menyebabkan kepulan gas dalam air, memberi kesan menggelegak yang ketara di permukaan laut beberapa ratus meter ljauhnya.Ini menjadikannya usaha untuk memeriksa struktur dengan segera menjadi sukar.

Institut seismik pada Selasa melaporkan mereka telah merekodkan "kemungkinan besar" letupan di kawasan itu, sebelum kebocoran dikesan.Sebuah kapal mencari dan menyelamat Pengawal Pantai Sweden sedang membuat rondaan di kawasan itu."Kru melaporkan bahawa aliran gas yang kelihatan di permukaan adalah malar," kata agensi itu dalam satu kenyataan.Pihak berkuasa Denmark berkata, kebocoran akan berterusan sehingga gas dalam saluran paip habis, dijangka sehingga Ahad ini. Pengarah eksekutif Agensi Tenaga Antarabangsa (IEA), Fatih Birol berkata pada simposium di Paris bahawa baginya "sangat jelas" siapa di sebalik kebocoran itu.Beliau berkata kekurangan gas asli susulan perang di Ukraine boleh menyebabkan musim sejuk yang sukar di Eropah."Jika tiada kejutan negatif yang besar, saya fikir Eropah, dari segi gas asli, boleh bertahan pada musim sejuk ini dengan banyak lebam di badan kita dari segi harga, ekonomi dan isu sosial, tetapi kita boleh melaluinya," Birol berkata.Menurut kumpulan iklim, Nord Stream 1 dan 2 mengandungi kira-kira 350,000 tan gas asli metana.Greenpeace berkata kebocoran itu boleh memberi kesan kepada hampir 30 juta tan CO2, atau lebih daripada dua pertiga daripada pelepasan tahunan Denmark. -AFP


Sekurang-kurangnya 19 orang maut keracunan arak

RABAT, 29 September- Sekurang-kurangnya 19 orang maut dan berpuluh-puluh lagi dimasukkan ke hospital akibat keracunan arak yang didapati dari kiosk tepi jalan di utara Maghribi lapor media tempatan pada Rabu.Susulan insiden itu, polis menahan seorang suspek berusia 48 tahun, menurut Ketua Direktorat Keselamatan Nasional dalam satu kenyataan.Media melaporkan, mangsa dipercayai meminum arak beracun itu di kedai suspek di mana penyiasat kemudian menemui hampir 50 liter cecair berkenaan.Undang-undang di Maghribi melarang penjualan arak kepada umat Islam, namun minuman itu boleh didapati dengan mudah di bar, restoran dan kedai yang menjualnya secara sorok-sorok.Pegawai Kementerian Kesihatan memberitahu pemberita, sembilan mangsa terkorban dibawa ke hospital sebelum jumlah mangsa maut meningkat kepada 19 orangsetakat semalam.Kira-kira 30 orang dibawa ke hospital dalam keadaan kritikal, dengan dua masih berada di unit rawatan rapi. Seorang jururawat memaklumkan, mangsa mengalami gejala sakit kepala, muntah dan kejang perut. - AFP


Puluhan pekerja kilang pengsan akibat kebocoran bahan kimia

NEW DELHI, 29 September- Berpuluh-puluh pekerja pengsan dan dimasukkan ke hospital pada Khamis selepas kebocoran bahan kimia di kilang pemprosesan daging India, kata polis, kejadian kedua seumpama itu dalam dua hari.Polis berkata, pekerja mengadu mengalami masalah pernafasan dan pengsan selepas paip yang membawa ammonia pecah dan memuntahkan asap beracun ke dalam kilang di bandar utara Aligarh.“Sekurang-kurangnya 55 pekerja, kebanyakannya wanita, dikejarkan ke hospital selepas kebocoran itu,” kata seorang pegawai polis tempatan kepada AFP. "Kebanyakan pekerja tidak sedarkan diri."Anggota kecemasan bergegas ke kilang dan sedang berusaha untuk menghentikan gas toksik daripada merebak.Polis berkata kilang itu telah ditutup buat sementara waktu dan siasatan berhubung kejadian itu sedang dijalankan.

(Anggota polis dan pegawai berdiri di luar Vishva Prem Mills selepas kebocoran gas membunuh enam orang dan 20 yang lain dimasukkan ke hospital di Surat, kira-kira 270 kilometer dari Ahmedabad, gambar fail pada 6 Januari 2022/AFP)

Insiden itu berlaku kurang sehari selepas 28 pekerja jatuh sakit, dengan sekurang-kurangnya lima dalam keadaan kritikal, berikutan kebocoran gas ammonia di unit pemprosesan udang di timur negeri Odisha.Kemalangan kilang adalah perkara biasa di India kerana kekurangan pengawasan kerajaan dan rasuah yang berleluasa.India mengalami salah satu bencana perindustrian terburuk di dunia pada 1984, apabila beribu-ribu maut selepas kebocoran gas di kilang racun perosak milik syarikat AS Union Carbide. -AFP


Ulang tahun ke-50, Jepun-China komited perkukuh hubungan

(Duta Besar China Kong Xuanyou bersama bekas perdana menteri Yasuo Fukuda dan Menteri Luar Yoshimasa Hayashi pada majlis sambutan memperingati ulang tahun ke-50 normalisasi hubungan diplomatik Jepun-China di Tokyo hari ini/FOTO AFP)

BEIJING, 29 September - Presiden China Xi Jinping dan Perdana Menteri Jepun Fumio Kishida bertukar ucapan tahniah sempena ulang tahun ke-50 normalisasi hubungan diplomatik China-Jepun.Dalam perutusannya, Xi berkata, pemimpin terdahulu bagi kedua negara telah membuat keputusan yang sangat signifikan bagi memperbaharui serta membuka lembaran baharu dalam hubungan dua hala.Beliau turut memberi komitmen untuk bekerjasama dengan Perdana Menteri, Fumio Kishida untuk membina hubungan China-Jepun yang memenuhi keperluan dan kehendak era baharu.

(Perdana Menteri Jepun Fumio Kishida (kiri depan) mengalu-alukan bekas menteri sains dan teknologi China Wan Gang (kanan) sebelum majlis resepsi di Rumah Tetamu Negeri Asakasa di Tokyo pada 27 September lalu selepas upacara pengebumian negara bekas perdana menteri Jepun Shinzo Abe/FOTO AFP)

Kishida dalam pada itu turut memberi jaminan bahawa hubungan Jepun-China akan berpegang kepada pemikiran strategik dan keberanian politik.Kedua negara akan terus mencipta sejarah baharu demi kestabilan dan keselamatan rantau khususnya dan dunia umumnya.Sepanjang 50 tahun lalu, Kishida berkata, Jepun dan China telah mencapai pelbagai kemajuan serta bersedia untuk memberi tumpuan kepada 50 tahun akan datang. -AFP


Serangan peluru berpandu di Iraq, 13 individu terkorban termasuk wanita hamil

(Antara keadaan di Zargwez selepas Iran didakwa melancarkan serangan merentasi sempadan, semalam/FOTO AFP)

ZARGWEZ, 29 September - Sekurang-kurangnya 13 individu termasuk wanita hamil terkorban di wilayah Kurdistan, Iraq dalam serangan peluru berpandu yang merentasi sempadan serta serangan dron ,semalam.Kejadian berlaku selepas Iran menuduh kumpulan bersenjata Kurdish yang berpangkalan di situ mendorong gelombang pergolakan di republik Islam. Mangsa melibatkan wanita Kurdish warga Iran, Mahsa Amini berusia 22 tahun ketika berada dalam tahanan polis moran Iran pada 16 September lalu.Kematian Mahsa mencetuskan bantahan meluas di negara itu yang menyaksikan puluhan penunjuk perasaan dilaporkan maut hingga kini.Kor Pengawal Revolusi Islam di Iran mendakwa kumpulan Kurdish yang berpangkalan di Iraq bertindak 'menyerang dan menyusup masuk ke Iran untuk menyemai perasaan tidak selamat, rusuhan serta menyebar luas kekacauan.'Serangan pada Rabu itu turut mencederakan 58 mangsa dan kebanyakkannya orang awam meliputi kanak-kanak.

(Mahsa Amini, 22, ditahan pihak berkuasa Iran di Tehran pada 13 September kerana tidak memakai tudung dengan betul dan meninggal dunia tiga hari kemudian. Kematian Mahsa telah mencetuskan bantahan di seluruh Iran sehingga menyebabkan berpuluh-puluh individu terbunuh/FOTO AFP)

Dalam satu kenyataan lewat malam tadi, perkhidmatan membanteras terrorism Kurdistan Iraq berkata lebih 70 serangan dilancar menggunakan peluru berpandu balistik dan dron bersenjata.Agensi pelarian bawah Pertubuhan Bangsa-Bangsa Bersatu (PBB) di Iraq pula memaklumkan, serangan itu turut menjejaskan penempatan pelarian Iran.Pesuruhjaya Tinggi PBB bagi Pelarian (UNHCR) Iraq berkata melalui Twitter, pelarian Iran ialah antara yang terkorban, malah serangan itu didakwa menjejaskan sebuah sekolah rendah yang dihadiri murid daripada golongan berkenaan. - AFP


13 ekor anak beruang panda di China buat penampilan sulung

SICHUAN, 29 September - 13 ekor anak beruang panda yang dilahirkan tahun ini di China diperkenalkan buat pertama kali di Pusat Kajian Chengdu di wilayah Sichuan. Penampilan sulung haiwan berkenaan dibuat bersempena Hari Kebangsaan China yang akan disambut 1 Oktober ini.Bayi panda comel berkenaan kemudian diperagakan di pentas, membentuk angka "tujuh" dan "tiga" menandakan ulang tahun ke-73 penubuhan Republik Rakyat China.Menurut penjaga zoo, 15 anak panda gergasi, termasuk empat pasang anak kembar, dilahirkan di pangkalan pembiakan setakat tahun ini, dengan kelahiran terbesar seberat 218.5 gram.

Ke semua anak panda yang diletakkan di pusat pembiakan berkenaan, membesar dengan sihat.Anak panda paling berat direkodkan setakat ini ialah kira-kira enam kilogram.Anak panda berkenaan akan dibenarkan bermain di luar tidak lama lagi dan bertemu dengan pengunjung semula. - REUTERS


Tragedi jambatan runtuh, tiga maut 15 dilaporkan hilang

BRAZIL, 29 September - Sekurang-kurangnya 15 hilang dan tiga disahkan maut dalam insiden jambatan runtuh di negeri Amazonas, utara Brazil pada Rabu.Jabatan Bomba Amazonas memaklumkan pihaknya sedang mencari 15 orang selepas jambatan runtuh di sebuah lebuh raya di bandar Careiro, kira-kira 100 kilometer dari ibu negeri Manaus.Menurut pihak bomba, 14 lagi cedera dalam runtuhan yang berlaku ketika beberapa kenderaan sedang melintasi jambatan itu.

(Operasi mencari dan menyelamat sedang giat dilakukan untuk mencari mangsa yang masih hilang/FOTO REUTERS)

Media tempatan melaporkan beberapa saksi sebagai berkata, jambatan itu mengalami keretakan yang menyebabkan kesesakan lalu lintas sebelum runtuh.Akibat runtuhan jambatan itu, penduduk tempatan terpaksa menyeberangi sungai dengan sampan.Kerajaan negeri setakat ini masih belum mengeluarkan sebarang kenyataan berhubung kejadian berkenaan. - REUTERS


Suu Kyi dipenjara 3 tahun di bawah akta rahsia rasmi

YANGON, 29 September - Mahkamah junta Myanmar menjatuhkan hukuman penjara tiga tahun terhadap Aung San Suu Kyi di bawah akta rahsia negara, kata sumber pada Khamis.Sebelum ini, Suu Kyi yang ditahan sejak rampasan kuasa oleh tentera pada tahun lalu, disabitkan dengan kesalahan rasuah serta sejumlah pertuduhan lain oleh mahkamah yang mengadakan perbicaraan secara tertutup.Menurut sumber kepada AFP yang enggan mendedahkan namanya berkata seorang ahli ekonomi warga Australia turut menerima hukuman tiga tahun di bawah akta yang sama.Kedua-duanya telah ditahan sejak rampasan kuasa pada Februari tahun lalu di mana tentera menggulingkan kerajaan Suu Kyi, yang mana Turnell adalah penasihatnya."Encik Sean Turnell, Daw Aung San Suu Kyi dan tiga lagi dijatuhi hukuman penjara tiga tahun setiap seorang bawah Akta Rahsia Negara," kata sumber itu kepada AFP, sambil menambah bahawa Suu Kyi akan merayu keputusannya.

(Gambar fail Aung San Suu Kyi/FOTO AFP)

Sumber itu menambah Turnell turut dituduh dengan kes berasingan di bawah akta imigresen yang kini sedang berjalan.Penahanannya tahun lalu mencetuskan kemarahan, dengan diplomat Australia melobi jiran serantau Myanmar untuk membantu kes itu.Lelaki berusia 76 tahun itu mendedahkan dalam satu temu bual melalui telefon dengan BBC berkata dia ditahan selepas rampasan kuasa 2021."Saya baru sahaja ditahan pada masa ini, dan mungkin didakwa dengan sesuatu, saya tidak tahu mengenai apa boleh jadi apa-apa sahaja," kata Turnell kepada penyiar pada masa itu.Pada Ogos lalu, dia mengaku tidak bersalah kerana melanggar akta rahsia rasmi semasa perbicaraannya di mahkamah tertutup junta.Persidangan itu juga tidak boleh diakses oleh wartawan. Myanmar bergolak sejak tentera merampas kuasa tahun lalu dan menggulingkan kerajaan pilihan Suu Kyi.Selepas menggulingkan kerajaan Suu Kyi, pihak junta telah mengisytiharkan darurat dan pernah dilaporkan berkata pilihan raya akan diadakan dengan perintah darurat ditarik balik pada Ogos 2023. -AFP


Konflik Rusia-Ukraine: Empat Wilayah Ukraine sertai Rusia

(Sesi membuang undi pada hari ketiga referendum di empat wilayah Ukraine di Mariupol/FOTO REUTERS)

UKRAINE, 29 September - Empat wilayah di Ukraine iaitu Zaporizhzhia, Kherson, Lugansk serta Donetsk yang dikuasai Moscow mengisytiharkan keputusan pungutan suara untuk menyertai Rusia.Langkah itu mengundang kecaman antarabangsa, manakala Rusia beri amaran ia boleh menggunakan senjata nuklear untuk mempertahankan wilayah terbabit.Keputusan pungutan suara yang berlangsung sejak 23 September lalu berakhir kelmarin.Moscow sebelum ini memberi amaran sekiranya keempat-empat wilayah tersebut bersatu dengan Russia, Kremlin akan menganggap sebarang cubaan oleh Kiev untuk merampas semula rantau itu sebagai serangan ke atas tanah milik Rusia.

Bagaimanapun, Ukraine tidak akan mengiktiraf keputusan referendum tersebut.Malah Kiev menganggap persetujuan empat wilayah terbabit menyertai Rusia sebagai tidak sah.Sementara itu, Kesatuan Eropah dan Amerika Syarikat menyifatkan referendum tersebut sebagai ‘palsu’.Setiausaha Negara Amerka , Antony Blinken memberitahu bahawa Donetsk, Lugansk, Kherson dan Zaporizhzhia tidak akan diiktiraf sebagai sebahagian daripada wilayah Rusia. Kiev juga tegasnya, mempunyai hak untuk merampas kembali semua wilayah tersebut. - REUTERS


Amaran kecemasan taufan Ian kategori empat badai Florida, cetus banjir

PUNTA GORDA (AMERIKA SYARIKAT), 29 September - Taufan Ian yang membawa ribut Kategori Empat semalam membadai pantai barat daya Florida turut mengakibatkan banjir ketika petugas sedang melakukan persiapan bagi menghadapi kecemasan itu pada bila-bila masa sahaja.Kira-kira 20 migran dilaporkan hilang selepas bot dinaiki mereka karam, menurut pengawal pantai Amerika Syarikat (AS).Dalam tragedi bot karam itu, empat warga Cuba berjaya berenang ke pantai kepulauan Floridad Keys, manakala tiga mangsa lagi diselamatkan dari laut oleh pasukan pengawal pantai.Banjir yang menenggelami kediaman berhampiran pantai dan jalan raya dari bandar pesisir Naples disiarkan melalui televisyen. Rakaman dramatik itu memaparkan kenderaan turut dihanyutkan akibat arus kuat yang deras.NHC memaklumkan, Taufan Ian membawa angin kencang berkelajuan maksimum 240 kilometer sejam yang 'membadai semenanjung Florida boleh menyebabkan malapetaka.'

(Taufan Ian yang melanda Florida menyebabkan pokok-pokok besar tumbang di sepanjang jalan/FOTO AFP)

Gabenor Florida, Ron DeSantis, berkata lebih 1.1 juta penduduk dilaporkan mengalami bekalan elektrik terputus di negeri itu dan angka berkenaan dijangka meningkat.Tambahnya tiga daerah yang terawal dilanda taufan itu menyebabkan hampir keseluruhan bekalan elektrik terputus.Dilaporkan lapangan terbang di Tampa dan Orlando menghentikan semua penerbangan komersial, selain syarikat kapal persiaran turut menangguh atau membatalkan pelayaran.Amaran kecemasan yang dikeluarkan oleh pihak berkuasa memaklumkan bahawa taufan itu dijangka membawa hujan sangat lebat di sebahagian kawasan, dan mengakibatkan ombak besar mencecah paras 3.6 hingga 5.5 meter.Taufan itu diramal bergerak merentasi tengah Florida sebelum ke Lautan Atlantik menjelang lewat hari ini.Sehari sebelum itu, Taufan Ian membadai Cuba sehingga menyebabkan seluruh negara itu terpaksa bergelap apabila bekalan elektrik terputus sepenuhnya. Sekurang-kurang dua individu maut di wilayah Pinar del Rio. - AFP


Taufan Noru melanda Vietnam

(Seorang lelaki berjalan kaki di sepanjang pantai ketika taufan Noru sedang membadai bandar Danang semalam/FOTO AFP)

DANANG, 29 September - Taufan Noru membadai bandar Danang semalam dengan angin kencang dan hujan lebat ketika beratus-ratus ribu penduduk sedang berlindung di pusat perlindungan, kata jabatan meteorologi.Menurut, Pusat Ramalan Hidrometeorologi Nasional, taufan yang membadai bandar ketiga terbesar di Vietnam itu turut menumbangkan pokok-pokok dan mencabut bumbung kediaman selain bangunan-bangunan tinggi turut bergoyang.Tambahnya, kedudukan pusat taufan setakat pukul 4 pagi (waktu tempatan) semalam adalah di antara Danang dan Quang Nam dan angin pula berkelajuan antara 103 hingga 117 kilometer sejam.Kira-kira 200,000 orang di Vietnam mencari tempat perlindungan selepas ramalan cuaca menjangkakan ribut itu merupakan antara yang terbesar melanda negara Asia Tenggara tersebut.

(Pada petang Rabu, peramal cuaca memberi amaran tentang tanah runtuh dan banjir serius selepas taufan itu melanda Vietnam/FOTO AFP)

Tambah agensi meteorologi, hujan akan berterusan ke siang hari dengan risiko tanah runtuh dan banjir serius walau kelajuan angin adalah lebih perlahan daripada jangkaan.Sekurang-kurangnya 40,000 askar dan 200,000 anggota militia siap siaga dilengkapi kenderaan perisai serta bot sebagai perseSementara itu, Kementerian Pertahanan Vietnam berkata sebagai persediaan operasi menyelamat dan bantuan seramai 40,000 askar dan 200,000 anggota militia diarah untuk bersiap siaga menghadapi bencana tersebut. Hampir separuh lapangan terbang di Vietnam ditutup, begitu juga sekolah dan pejabat di beberapa wilayah tengah negara itu termasuk Danang.Seksyen tengah lebuh raya menghubungkan Hanoi di utara dengan hab komersial, Bandar Raya Ho Chi Mih di selatan juga ditutup.Semua persediaan itu dilakukan selepas Taufan Super Noru menghentam Filippina awal minggu ini, menyebabkan enam orang terbunuh.Lewat kelmarin, hampir 260, 000 penduduk telah dipindahkan daripada kediaman mereka - AFP


17 maut dalam kebakaran restoran di Changchun

CHANGCHUN, 28 September - Sekurang-kurangnya 17 orang maut dan tiga lagi cedera dalam insiden kebakaran restoran di Changchun, ibu kota Wilayah Jilin di timur laut China, kata pihak berkuasa tempatan.Pasukan bomba tempatan menerima laporan mengenai kejadian yang berlaku di zon pembangunan industri berteknologi tinggi di sini kira-kira pukul 12.40 tengah pada Rabu, lapor Xinhua. Anggota bomba dikerahkan ke lokasi kejadian dengan segera.Sehingga pukul 3 petang, kerja-kerja mencari dan menyelamat di lokasi telah ditamatkan.Mereka yang cedera sedang dirawat di hospital tempatan dan punca kejadian masih disiasat.

Insiden kebakaran maut kerap berlaku di China, ekoran daripada pembinaan premis tanpa kebenaran yang menyukarkan orang ramai melarikan diri apabila berlakumya kebakaran.Awal bulan ini, kebakaran besar di tengah bandar Changsha melanda sebahagian bangunan pencakar langit yang menempatkan pejabat syarikat telekomunikasi milik kerajaan China Telecom, namun tiada kemalangan jiwa dilaporkan. - AFP


Lelaki Palestin dibunuh tentera Israel dalam serbuan di Tebing Barat

RAMALLAH, 28 September - Saudara lelaki seorang warga Palestin yang dituduh melakukan serangan maut di Tel Aviv pada April lalu terbunuh dalam serbuan tentera Israel di Tebing Barat pada Rabu, kata beberapa sumber.Kementerian kesihatan Palestin berkata, askar Israel telah menembak mati seorang lelaki semasa operasi di Jenin, dengan sembilan yang lain cedera dan dua daripadanya parah.Sumber kerajaan wilayah memberitahu AFP, lelaki yang maut dikenali sebagai Abed Hazem, abang kepada Raad Hazem, yang dituduh sebagai pembunuh tiga warga Israel dalam insiden tembakan di Pusat Hiburan Malam Dizengoff , pada 7 April.Raad ditembak mati selepas operasi pemburuan besar-besaran tidak lama selepas serangan itu.

Rejim Israel juga memburu bapanya, Fathi dan seorang saudara lelaki.Tentera Israel menerusi Twitter mengesahkan bahawa pasukannya "beroperasi di Jenin", salah satu kubu musuh, bagaimanapun tidak menyatakan butiran lanjut mengenai serbuan itu.Sejak Mac, Israel melancarkan beratus-ratus operasi di utara Tebing Barat, termasuk Jenin dan Nablus untuk memburu individu yang didakwa terbabit dalam serangan maut yang menyasarkan warga Israel.Serbuan itu mencetuskan pertempuran yang menyebabkan pembunuhan berpuluh-puluh orang awam Palestin dan pejuang. - AFP


Perlu lebih banyak tindakan atasi masalah kesihatan mental di tempat kerja - WHO

GENEVA, 29 September- Banyak lagi perlu dilakukan bagi menangani isu kesihatan mental di tempat kerja.

Pertubuhan Bangsa-Bangsa Bersatu (PBB) mengetengahkan perkara itu pada Rabu ketika membentangkan garis panduan baharu tentang cara mengurangkan tekanan psikologi di tempat kerja.

Agensi PBB untuk kesihatan dan buruh itu menerbitkan dua dokumen, penuh dengan nasihat tentang cara terbaik untuk mencegah dan melindungi risiko kesihatan mental di tempat kerja; memberi amaran bahawa tekanan psikologi memerlukan kos rawatan tinggi sama ada individu atau melibatkan komuniti.

Menurut Pertubuhan Kesihatan Sedunia (WHO) dan Pertubuhan Buruh Antarabangsa (ILO), dianggarkan 12 bilion hari bekerja hilang setiap tahun disebabkan kemurungan dan kebimbangan, menyebabkan kerugian dalam aspek ekonomi hampir AS$1 trilion.

“Masanya untuk beri tumpuan kepada kerja yang boleh memberi kesan buruk kepada kesihatan mental kita," kata Ketua Pengarah WHO Tedros Adhanom Ghebreyesus dalam satu kenyataan bersama.

“Kesejahteraan individu merupakan alasan cukup kuat untuk bertindak, tetapi kesihatan mental yang lemah akan memberi kesan kepada prestasi dan produktiviti seseorang.

Pada Jun lalu, agensi kesihatan PBB telah mengeluarkan amaran bahawa hampir satu billion penduduk di seluruh dunia mengalami masalah mental sebelum COVID-19 melanda – dan kemunculan wabak tersebut memburukkan lagi keadaan.

Orang dewasa yang bekerja adalah kumpulan paling terjejas dengan seorang daripada setiap enam orang mengalami gangguan mental pada bila-bila masa, kata WHO.

“Jumlahnya membimbangkan”, kata Manal Azzi, ketua pasukan ILO mengenai keselamatan dan kesihatan pekerjaan kepada pemberita.

Kebiasaannya, keadaan tempat kerja itu sendiri kerap menjadi pencetus kepada masalah kesihatan mental, amaran yang dikeluarkan kedua-dua agensi tersebut.

(Ketua Pengarah WHO, Tedros Adhanom Ghebreyesus/fail AFP)

Laporan terbaharu itu menyenaraikan 13 garis panduan tentang cara menangani gangguan mental. WHO menekankan bahawa suasana kerja yang lebih bermakna boleh memberi kesan positif kepada kesejahteraan mental, berasa dihargai atas pencapaian diri dan lebih yakin.

Namun menekankan bahawa tempat kerja yang berbahaya atau tidak sihat, hubungan pekerja yang lemah “dengan ketara boleh menyumbang kepada masalah kesihatan mental yang lebih serius atau memburukkan lagi keadaan kesihatan mental sedia ada.”

Keadaan tempat kerja juga boleh menjadikan isu menjadi lebih serius yang menjejaskan kesihatan mental seperti diskriminasi ke atas jantina, umur, etnik, orientasi seksual dan kehilangan upaya atau ketakdayaan,” kata WHO.

Garis panduan baharu turut merangkumi langkah untuk membina pengurusan tekanan kerja, termasuk kesedaran tentang kesihatan mental dan aktiviti fizikal.

Namun, mungkin perkara penting adalah "campur tangan organisasi" diperlukan untuk mencegah risiko kepada kesihatan mental di tempat kerja, termasuk mengesyorkan pengurus bahagian latihan untuk mencegah persekitaran kerja yang tertekan dan bertindak balas kepada pekerja yang berdepan kesukaran.

Aiysha Malik dari jabatan kesihatan mental dan penggunan bahan WHO memberitahu wartawan bahawa adalah penting untuk “mengelak pekerja daripada mengalami risiko seperti beban kerja terlalu berat, dibuli, atau hubungan sukar antara rakan sekerja mahupun penyelia.”

Perkara itu perlu diubah, katanya atau kita akan terus “berdepan pengalaman sukar kesihatan mental di tempat kerja, meskipun dengan pelbagai cara atau kaedah pengurusan tekanan” yang ada.

Sebagai tambahan kepada garis panduan baharu itu, WHO dan ILO menerbitkan polisi ringkas bersama mengenai strategi lebih praktikal untuk kerajaan, majikan dan pekerja serta organisasi melindungi dan mempromosi kesihatan mental di tempat kerja.

Panduan itu juga menetapkan cara untuk memberi sokongan kepada individu yang mengalami masalah kesihatan mental seterusnya membantu mereka mencipta kejayaan atau lebih cemerlang di tempat kerja.

“Memandangkan banyak orang (pekerja) menghabiskan masa hidup mereka di tempat kerja, tempat kerja lebih selamat dan sihat adalah kritikal,” kata Ketua ILO, Guy Ryder dalam kenyataan.

“Kita perlu melabur untuk membina budaya mencegah persekitaran tempat kerja yang tidak sihat, seterusnya membentuk persekitaran kerja lebih sihat serta memastikan pekerja berasa dilindungi dalam aspek kesihatan mental mereka.”- AFP


China yakin dagangan luar mampu kekalkan prestasi mantap

BEIJING, 28 September - China yakin sektor perdagangan luarnya mampu terus mencapai pertumbuhan positif pada separuh tahun kedua, meskipun berdepan pelbagai faktor ketidaktentuan.Naib Menteri Perdagangan, Wang Shouwen berkata prestasi yang mantap itu bakal menyuntik tenaga positif kepada pemulihan ekonomi negara.Perdagangan luar China masih menunjukkan daya tahan dan kedinamikan yang kukuh apabila jumlah import dan eksportnya mencecah RMB27.3 trilion (RM17.56 trilion) dalam lapan bulan pertama tahun ini, meningkat 10.1 peratus berbanding tempoh sama tahun lepas.

Wang menegaskan bahawa pembangunan sektor perdagangan ialah penggerak penting kepada pertumbuhan ekonomi, terutamanya dalam konteks ekonomi global masih tidak menentu ketika ini."Semua negara perlu menolak amalan perlindungan serta mengurangkan halangan dalam perdagangan dan pelaburan, bagi memastikan sektor berkenaan terus berkembang mantap."China komited mengekalkan keterbukaan, menyokong aktiviti pengeksportan syarikat tempatan, di samping mengalu-alukan syarikat asing datang mencari peluang perniagaan," katanya semasa sesi taklimat di sini, pada Selasa. - BERNAMA


Seorang penumpang Singapore Airlines ditahan, selepas ancaman bom palsu

SINGAPURA, 28 September - Singapura bertindak segera menyediakan jet pejuang untuk mengiringi sebuah penerbangan pada Rabu, selepas seorang penumpang mendakwa dia membawa bom dalam bagasinya dan menyerang anak kapal, kata polis dalam satu kenyataan.Polis dimaklumkan mengenai ancaman bom pada penerbangan Singapore Airlines SQ33 dari San Francisco kira-kira pukul 2.40 pagi Rabu, kata kenyataan itu.Pesawat itu selamat mendarat di Lapangan Terbang Changi kira-kira tiga jam kemudian, diiringi jet pejuang."Siasatan awal mendapati seorang penumpang lelaki berusia 37 tahun dikatakan, mendakwa dirinya ada bom dalam beg tangan, dan telah menyerang anak kapal," kata polis menerusi satu kenyataan.

Lelaki itu telah dihalang oleh anak kapal dan kemudiannya ditangkap kerana membuat ugutan palsu disyaki mengambil dadah.

"Singapore Airlines mengesahkan bahawa seorang penumpang didakwa melanggar seorang anak kapal kabin dan membuat ancaman bom dalam penerbangan SQ33," kata jurucakap syarikat penerbangan itu.Penumpang dan anak kapal turun seperti biasa selepas pemeriksaan keselamatan pesawat selesai, tambah mereka.Menerusi facebook, Kementerian Pertahanan Singapura berkata, jet pejuang F-16 yang mengiringi pesawat itu ke Lapangan Terbang Changi, serta skuad bom tentera dan polis lapangan terbang menyatakan bahawa dakwaan itu adalah palsu..- AFP


AS mengaku bunuh 12 orang awam di seluruh dunia pada 2021

WASHINGTON, 28 September- 12 orang awam terbunuh dalam operasi Tentera Amerika Syarikat pada 2021, semuanya di Afghanistan, menurut laporan Pentagon."Berdasarkan penilaian Jabatan Pertahanan, terdapat kira-kira 12 orang awam terbunuh dan kira-kira lima orang awam cedera," kata laporan itu, yang perlu dikeluarkan oleh Kongres setiap tahun sejak 2018.Pentagon sebelum ini mengaku bertanggungjawab atas kematian 10 ahli keluarga yang sama, termasuk tujuh anak, semasa pengunduran tentera AS dari Afghanistan pada akhir Ogos 2021.Dokumen awam menyatakan bahawa seorang orang awam terbunuh dalam serangan AS pada 8 Januari di Herat, dan seorang lagi pada 11 Ogos di Kandahar. Dua orang awam turut cedera pada 18 Januari di Kandahar.Selain itu, tentera AS mengaku telah mencederakan tiga orang awam pada 1 Januari dalam serangan di Qunyo Barrow, Somalia.NGO kerap menerbitkan penilaian yang lebih tinggi tentang kematian dan kecederaan akibat serangan AS di zon konflik.Organisasi Airwars yang menyenaraikan mangsa awam serangan udara di seluruh dunia, dalam laporan tahunannya yang diterbitkan pada Mei menganggarkan bahawa 15 hingga 27 orang awam telah terbunuh dalam operasi AS di Syria sahaja.Pada Januari 2022, Setiausaha Pertahanan AS, Lloyd Austin menggesa tentera supaya melakukan lebih banyak lagi untuk mengelak korban awam dalam serangan udara, selepas beberapa kesilapan maut mencemarkan reputasi tentera. -AFP

(Lloyd Austin bercakap dengan Menteri Hal Ehwal Luar India Dr. Subrah semasa mesyuarat di Pentagon pada 26 September 2022/AFP)


Sri Lanka larang penjawat awam guna media sosial luah pendapat berhubung isu pelajar kekurangan makanan

COLOMBO, 28 September - Penjawat awam di Sri Lanka diingatkan supaya tidak meluahkan sebarang pandangan di media sosial berhubung dakwaan beberapa pegawai bahawa insiden pelajar sekolah pengsan akibat kekurangan makanan, berpunca daripada krisis ekonomi yang teruk di negara itu.Menerusi perintah kepada 1.5 juta kakitangan kerajaan negara itu, Kementerian Pentadbiran Awam dan Pengurusan menegaskan, larangan berbuat demikian sudah lama dilaksanakan, namun kini semakin berleluasa."Menyatakan pendapat di media sosial oleh pegawai awam... akan menjadi satu kesalahan yang membawa kepada tindakan tatatertib," kata perintah itu.Ia susulan dakwaan pegawai kesihatan wilayah dan guru bahawa berpuluh-puluh pelajar pengsan di sekolah kerana kekurangan makanan.Sejak akhir 2021, 22 juta penduduk Sri Lanka mengalami krisis ekonomi paling teruk pernah berlaku di negara itu, selepas kerajaan kehabisan wang untuk mengimport barang keperluan.

Ini mencetuskan masalah kekurangan makanan yang teruk dan kadar inflasi tidak rasmi yang kedua tertinggi selepas Zimbabwe, serta bantahan yang membawa kepada penyingkiran Presiden Gotabaya Rajapaksa pada bulan Julai.Menteri Kesihatan, Keheliya Rambukwella menolak dakwaan kekurangan zat makanan dalam kalangan kanak-kanak kecil. Beliau menuduh pekerja kesihatan awam hanya "bermotifkan politik" dan membesar-besarkan keadaan.Bagaimanapun, laporan terbaharu Program Makanan Sedunia mendedahkan sebanyak 6 juta rakyat Sri Lanka, hampir satu pertiga daripada penduduk negara pulau itu "tidak mempunyai jaminan makanan dan memerlukan bantuan kemanusiaan".Pengganti Rajapaksa, Ranil Wickremesinghe telah bertindak keras terhadap penunjuk perasaan antikerajaan dan mengharamkan demonstrasi di kebanyakan kawasan ibu negara. - AFP


UNESCO bincang ancaman terhadap warisan budaya

BANDARAYA MEXICO, 28 September- Akses tidak sama rata kepada teknologi baharu, pemerdagangan haram dan ancaman lain terhadap warisan budaya adalah antara isu yang disenarai dalam agenda mesyuarat menteri kebudayaan antarabangsa di Mexico.Wakil sekitar 190 negara anggota UNESCO akan mengambil bahagian dalam Persidangan Dunia mengenai Dasar Kebudayaan dan Pembangunan Mampan selama tiga hari di Mexico City bermula hari ini.Pandemik COVID-19 telah menunjukkan bahawa budaya adalah penting untuk kesihatan awam, menurut penyelaras persidangan Pablo Raphael."Tiada siapa yang akan dapat bertahan dalam kurungan dan tekanan tanpa buku, muzik dan filem," katanya.Tetapi krisis kesihatan juga mendedahkan ketidaksamaan teknologi antara komuniti yang berbeza, kata Menteri Kebudayaan Mexico Alejandra Frausto kepada AFP.

Salah satu objektif mesyuarat itu ialah mencari cara menjamin akses artis kepada teknologi untuk berkongsi karya mereka.Deklarasi akhir dijangka menyertakan seruan untuk mengiktiraf budaya sebagai "kebaikan awam global" yang memberi manfaat kepada semua warga dunia.Matlamatnya juga ialah memasukkan "objektif munasabah" dari segi budaya dalam matlamat pembangunan mampan Pertubuhan Bangsa Bersatu, kata Frausto.Dua isu yang dimuatkan dalam agenda iaitu mempertahankan harta intelek masyarakat dan pengembalian harta budaya amat menarik minat Mexico dan negara Amerika Latin yang lain.Presiden Mexico Andres Manuel Lopez Obrador telah mengkritik lelongan asing barangan yang menjadi sebahagian daripada warisan budaya negara lain sebagai "tidak bermoral."Sejak 2019, Mexico telah berjaya mendapatkan beribu-ribu keping arkeologi pra-Hispanik dari luar negara yang berada dalam koleksi peribadi atau bersedia untuk dilelong.Ada yang diserahkan secara sukarela manakala yang lain, seperti barangan di Itali, ditemukan dalam serbuan polis.Mexico juga kerap mengecam apa yang dipanggil plagiarisme oleh rumah fesyen asing mengenai motif, sulaman dan warna masyarakat Orang Aslinya.Negara Amerika Latin itu telah membuat aduan mengenai dakwaan pelanggaran harta intelek terhadap jenama pakaian utama termasuk Zara dan Mango pada masa lalu.- AFP


Taufan Noru melanda Vietnam

(Seorang nelayan mengikat bot miliknya untuk melindungi daripada taufan Noru di Danang pada 27 September 2022/AFP)

DANANG, 28 September- Taufan Noru membadai pantai tengah Vietnam awal pagi tadi, membawa angin kencang dan hujan lebat ketika ratusan ribu orang berpindah ke tempat perlindungan.Di Danang, bandar ketiga terbesar di Vietnam, bangunan tinggi bergegar ditiup angin kuat yang menumbangkan pokok dan menerbangkan bumbung rumah di seluruh wilayah tengah.Media melaporkan bekalan elektrik terputus dalam skala besar."Kedudukan pusat taufan pada 4.00 pagi adalah antara Danang dengan Quang Nam dengan kelajuan angin 103 hingga 117 kilometer sejam," kata Pusat Ramalan Hidrometeorologi Kebangsaan.

(Dua penduduk membawa bekalan di luar sekolah rendah yang digunakan sebagai tempat perlindungan semasa Taufan Noru di Hoi An, wilayah Quang Nam Vietnam AFP)

Lebih 200,000 orang di Vietnam telah berpindah ke pusat perlindungan semalaman, ribut itu diramal menjadi salah satu yang terbesar melanda Vietnam.Hujan lebat dijangka menyebabkan tanah runtuh dan banjir yang serius.Kementerian Pertahanan telah menggerakkan sekitar 40,000 askar dan 200,000 anggota militia, dilengkapi kenderaan berperisai dan bot sebagai persediaan untuk operasi menyelamat dan bantuan, kata media kerajaan.Hampir separuh daripada lapangan terbang, sekolah dan pejabat di beberapa wilayah tengah termasuk di Danang ditutup..Bahagian tengah lebuh raya yang menghubungkan Hanoi di utara dengan hab komersial Ho Chi Minh City di selatan juga telah ditutup. -AFP

(Taufan Noru membadai pantai tengah Vietnam awal pagi tadi)


Puak pemisah isytihar kemenangan dalam undi penggabungan dengan Rusia

(Seorang aktivis menyertai piket untuk menyokong Presiden Rusia Vladimir Putin di tengah Moscow pada 22 September 2022/AFP)

KIEV, 28 September- Puak pemisah Ukraine yang diiktiraf Kremlin mengisytiharkan kemenangan dalam undian penggabungan di wilayah Ukraine bawah kawalan Rusia."Sudah jelas bahawa sebahagian besar penduduk menyokong pemisahan Ukraine dari menyertai Rusia," kata Vladimir Saldo, ketua wilayah Kherson yang dilantik Moscow, di media sosial.Pegawai pilihan raya di Moscow berkata penduduk wilayah berkenaan yang mengundi di Rusia sangat menyokong penggabungan, manakala pihak berkuasa di Kherson dan satu lagi wilayah yang diduduki Rusia, Zaporizhzhia, menunjukkan sokongan awal masing-masing 87% dan 92%."Menyelamatkan orang di wilayah terlibat adalah tumpuan perhatian seluruh masyarakat kita dan seluruh negara," kata Presiden Rusia Vladimir Putin."Rusia akan menggunakan apa-apa dan semua cara yang ada untuk mempertahankan wilayahnya," tambah Putin, membayangkan bahawa selepas empat wilayah itu menyertai Persekutuan Rusia, Moscow boleh menggunakan senjata nuklear strategik untuk menangkis percubaan Ukraine merampas kembali wilayah itu.Sementara itu, Jurucakapnya Dmitry Peskov, berkata keputusan undian akan mempunyai implikasi undang-undang "radikal" dan referendum berkenaan juga akan membawa "kesan dari segi keselamatan".Menteri Luar Ukraine Dmytro Kuleba, bagaimanapun menggandakan janji Kiev untuk mengusir keluar tentera Rusia.Tegas beliau, keputusan undian "tidak akan mempunyai apa-apa pengaruh" di medan perang. -AFP


Putera mahkota Arab Saudi dinamakan perdana menteri

(Putera Mahkota Saudi Mohammed bin Salman telah dinamakan sebagai perdana menteri kerajaan itu/AFP)

RIYADH, 28 September- Putera mahkota Arab Saudi telah dinamakan sebagai perdana menteri, jawatan yang secara tradisinya dipegang oleh raja.Mohammed bin Salman, yang telah menjadi 'pemerintah de facto' kerajaan selama beberapa tahun, sebelum ini berkhidmat sebagai timbalan perdana menteri dan menteri pertahanan di bawah Raja Salman.Jawatan menteri pertahanan kini diambil alih adiknya, Khalid bin Salman, yang sebelum ini merupakan timbalan menteri pertahanan, menurut dekri Raja Salman yang diterbitkan oleh agensi akhbar rasmi Saudi.

Ketua kementerian kritikal lain, termasuk Kementerian Dalam Negeri, Kementerian Luar dan Kementerian Tenaga, dikekalkan.Putera Mohammed, 37 tahun, telah diangkat sebagai putera mahkota pada 2017 bagi menggantikan bapanya sebagai raja.Beliau menjadi menteri pertahanan pada 2015, satu langkah penting dalam penyatuan kuasa yang pantas menyaksikannya menerajui portfolio utama.Arab Saudi selama bertahun-tahun berusaha mengetepikan spekulasi mengenai kesihatan Raja Salman, 86 tahun, yang telah memerintah sejak 2015.Pada 2017, kerajaan Saudi menolak laporan dan spekulasi bahawa raja merancang untuk turun takhta.Raja Salman telah dimasukkan ke hospital dua kali tahun ini, yang terbaharu selama seminggu pada Mei lepas kerana ujian kesihatan termasuk kolonoskopi. -AFP


Taufan Noru: Vietnam tutup lapangan terbang, isytihar perintah berkurung

(Kelajuan angin akan mencecah 160 kilometer sejam (100 batu sejam), menyamai Taufan Xangsane yang melanda Danang pada 2006 sehingga mengorbankan 76 orang/AFP)

VIETNAM, 27 September-Lebih 200,000 orang ditempatkan di pusat pelindungan ketika Taufan Noru mula membadai pantai tengahnya, dengan ramalan ribut terburuk dilaporkan bakal melanda negara itu sejak 2006Lapangan terbang di Vietnam ditutup, termasuk sekolah dan pejabat di beberapa wilayah meliputi bandar Danang.Penduduk di kawasan sekitar dilaporkan bergegas mencari perlindungan sebelum ketibaan taufan yang dijangkakan melanda pada Rabu.Selepas melanda Filipina awal minggu ini, yang mengorbankan enam orang, Noru diramalkan membadai Vietnam sebelum 11 pagi (0400 GMT) sebelum dijangka reda dan bakal bergerak menuju ke kawasan pedalaman.Pihak berkuasa kawalan banjir dan ribut Vietnam berkata kelajuan angin akan mencecah 160 kilometer sejam (100 batu sejam), menyamai Taufan Xangsane yang melanda Danang pada 2006 sehingga mengorbankan 76 orang.Pihak berkuasa berkata mereka telah memindahkan hampir 260,000 orang dari rumah mereka, termasuk di bandar pelancongan popular Hoi An, di mana penduduk di bawa ke sebuah sekolah rendah."Saya mahu pergi. Rumah saya tidak begitu kukuh. Saya khuatir bumbungnya mungkin diterbangkan apabila taufan melanda," kata Huynh Mua kepada AFP, sambil memegang beg plastik berisi pakaian, selimut dan beberapa paket mi segera.Atap bagi kira-kira 300 rumah di wilayah pesisir pantai Quang Tri diterbangkan lewat Selasa apabila angin kencang mula melanda Di Hue menyebabkan kejadian pokok tumbang ke tanah.Di Danang, bandar ketiga terbesar di Vietnam, semua kedai dan hotel ditutup, manakala penduduk dilarang keluar di jalanan.

(Selepas melanda Filipina awal minggu ini, yang mengorbankan enam orang, Noru diramalkan membadai Vietnam sebelum 11 pagi (0400 GMT) sebelum dijangka reda dan bakal bergerakj menuju ke kawasan pedalaman/AFP)

Menurut media kerajaan, kementerian pertahanan telah menggerakkan sekitar 40,000 tentera dan 200,000 anggota keselamatan dilengkapi kenderaan berperisai dan bot sebagai persediaan untuk operasi menyelamat dan bantuan.Menurut data dari Pusat Amaran Taufan Bersama, yang terletak di Hawaii, Noru akan menjadi taufan besar keenam yang melanda Vietnam sejak 1945.Noru melanda pulau Luzon Filipina pada Ahad dan Isnin, menumbangkan pokok, memadamkan bekalan elektrik dan mengakibatkan banjir.Lima anggota penyelamat maut selepas dihantar membantu penduduk terjejas banjir, manakala seorang lagi maut akibat tanah runtuh. Pegawai menganggarkan kerugian hasil tanaman membabitkan kira-kira 2.4 juta pesos.-AFP


PM Singapura hadir pengebumian negara Shinzo Abe

(Perdana Menteri Singapura Lee Hsien Loong hadir memberi penghormatan pada Pengebumian Negara bekas perdana menteri Jepun Shinzo Abe/AFP)

SINGAPURA, 27 September- Perdana Menteri Singapura Lee Hsien Loong pada Selasa menghadiri Pengebumian Negara bekas perdana menteri Jepun Shinzo Abe di Tokyo, Jepun.Menurut Kementerian Luar (MFA) republik itu, Lee ditemani isterinya Ho Ching."Mereka memberi penghormatan kepada Abe dan mengucapkan takziah kepada balu mendiang, Akie Abe serta Perdana Menteri Jepun Kishida Fumio," kata kementerian itu dalam satu kenyataan.Semasa lawatan itu, MFA berkata Lee mengadakan pertemuan dengan Kishida.“Ini merupakan pertemuan ketiga Perdana Menteri Lee dan Perdana Menteri Kishida dalam tempoh lima bulan,” kata MFA.Perdana Menteri menegaskan semula hubungan erat yang sudah lama terjalin antara Singapura dan Jepun, dan membincangkan kerjasama sedia ada dalam bidang pendigitalan, kemampanan, tenaga dan perdagangan pelbagai hala.

(Lee Hsien Loong pada Selasa menghadiri Pengebumian Negara bekas perdana menteri Jepun Shinzo Abe di Tokyo ditemani isterinya Ho Ching/AFP)

Mereka juga bersetuju untuk meluaskan kerjasama dalam bidang kepentingan bersama. Di samping itu, kedua-dua perdana menteri mengadakan perbincangan yang bermanfaat mengenai perkembangan serantau dan global, kata kementerian itu.Lee dijangka pulang ke Singapura petang ini, tambah kenyataan itu.Abe, perdana menteri Jepun yang paling lama berkhidmat, dibunuh pada 8 Julai ketika menyampaikan ucapan kempen pilihan raya di barat bandar Nara.-BERNAMA


Jepun langsungkan pengebumian negara Abe walau undang kontroversi

(Akie Abe iaitu balu bekas Perdana Menteri Jepun, Shinzo Abe,menyerahkan kotak abu kepada Fumio Kishida ketika upacara pengebumian negara di Nippon Budokan di Tokyo, Jepun/AFP)

TOKYO, 27 September- Pembesar Jepun dan pemimpin asing memberi penghormatan terakhir kepada bekas perdana menteri yang dibunuh, Shinzo Abe pada majlis pengebumian negara pada Selasa.Pengebumian negara sebagai menghormati Shinzo Abe, yang dibunuh pada Julai semasa kempen pilihan raya itu menyaksikan rakyat negara itu daripada pelbagai lapisan berkabung dan memberi penghormatan tearkhir terhadap negarawan itu.Namun dalam masa sama, ia turut mencetuskan bantahan di sekitar tempat acara itu yang berlangsung di taman berhampiran Dewan Nippon Budokan di Tokyo, dengan lebih 700 pembesar asing dan penduduk tempatan memberi penghormatan terakhir kepada bekas pemimpin Parti Demokratik Liberal,  yang terkenal kerana menstabilkan arena politik Jepun.Perdana Menteri Fumio Kishida menyifatkan bekas pemimpin itu sebagai "orang yang berani" dalam satu pujian, menyenaraikan pencapaiannya, termasuk usaha untuk mengukuhkan hubungan diplomatik Jepun."Saya rasa kesedihan yang menyayat hati," kata Kishida sambil menghadap gambar Abe yang digantung di atas struktur bunga besar yang digunakan untuk memaparkan abunya, pingat dan bendera Jepun.Upacara itu bermula sekitar 2.13 petang waktu tempatan (0513GMT) selepas abu jenazah Abe yang dibakar, tiba di lokasi dan diserahkan kepada Perdana Menteri Fumio Kishida oleh balu perdana menteri Akie Abe.Kotak berisi abu Abe dibawa oleh Akie ke Nippon Budokan di mana tabik hormat dan 19 laras tembakan dibunyikan sebagai penghormatan kepada ahli politik yang terbunuh.Abe ialah Perdana Menteri Jepun yang paling lama berkhidmat dan salah seorang tokoh politik, terkenal kerana memupuk pakatan antarabangsa dan strategi ekonomi "Abenomics".Mendiang meletak jawatan pada 2020 kerana masalah kesihatan yang berulang, tetapi kekal sebagai suara politik utama dan sedang berkempen untuk parti pemerintahnya apabila seorang lelaki bersenjata membunuhnya dengan senjata buatan sendiri pada 8 Julai.Insiden tembakan itu ternyata menggemparkan dunia dengan reputasi jepun sebagai negara yang mencatat kes rendah bagi jenayah berkaitan serangan tembakan dan senjata api.Tetapi keputusan untuk memberinya pengebumian negera, yang kedua untuk bekas perdana menteri dalam tempoh selepas perang mencetuskan tentangan, dengan kira-kira 60 peratus rakyat Jepun menentang acara itu dalam tinjauan pendapat baru-baru ini.

(Fumio Kishida dalam upacara menghadap gambar Abe yang digantung di atas struktur bunga besar yang digunakan untuk memaparkan abunya, pingat dan bendera Jepun/AFP)

Ia adalah kali pertama dalam tempoh 55 tahun Jepun memberi penghormatan kepada mana-mana pemimpinnya dengan upacara pengebumian negara.Pengebumian negara hanya dikhaskan untuk ahli keluarga diraja Jepun.Sejak Perang Dunia II, hanya seorang ahli politik diberi penghormatan itu pada 1967. Beliau ialah Yoshida Shigeru yang berkhidmat dengan Jepun sebagai perdana menteri selama tujuh tahun, dalam dua penggal, dari 1946 hingga 1954.  Beliau terlibat dalam rundingan mengenai penamatan pendudukan AS dan Jepun mendapatkan semula kemerdekaan.21 September lalu, dilaporkan seorang lelaki membakar dirinya berhampiran pejabat Perdana Menteri Jepun pada hari Rabu selepas menyatakan protes terhadap pengebumian negara Shinzo Abe, yang dibunuh. -AFP

Berita berkaitan Shinzo Abe dikhuatiri maut selepas ditembak ketika berucapJepun belanja RM54 juta bagi pengebumian Shinzo Abe September iniLelaki bakar diri bantah pengebumian negara Shinzo AbeMengenang negarawan hebat Shinzo Abe - Dari kaca mata bekas diplomat


Cuba sasar pelancongan luar bandar untuk tingkatkan ekonomi

(FOTO FB TOUR IN HAVANA.CUBA TOURISM,EXCURSIONS AND TOURS)

HAVANA, 27 September- Cuba mempertaruhkan pelancongan luar bandar bagi membantu meningkatkan ekonomi di tengah-tengah peningkatan sekatan AS terhadap negara Caribbean itu.Untuk merasai kehidupan luar bandar di Cuba, pelancong boleh melawat projek Ladang Pantai di perkampungan nelayan Santa Fe di pinggir ibu kota Cuba, Havana."Pelawat suka berinteraksi dengan komuniti tempatan," kata pelukis Yoanka Esteves, yang menerajui inisiatif itu. "Kami menunjukkan kehidupan sebenar sebuah keluarga Cuba."Syurga pantai seluas setengah hektar itu dibangunkan apabila Esteves dan keluarganya memutuskan untuk meninggalkan daerah Playa di Havana dan menetap di tepi laut."Mereka menganggap saya gila kerana keputusan saya untuk meninggalkan kesibukan dan hiruk pikuk kehidupan bandar," Esteves dipetik sebagai berkata, lapor Xinhua.Ladang yang menjadi kediaman Esteves dan keluarganya itu menggabungkan pengeluaran makanan, pelancongan dan seni, dan pada masa yang sama menjana peluang pekerjaan di kawasan kejiranan yang kurang terdapat kemudahan dan perkhidmatan.Hartanah itu mempunyai organoponik (sistem pertanian bandar), kawasan akuakultur, kabin mesra alam, dua restoran Cuba, bengkel arca dan taman orkid.Dibuka pada 2020, projek pembangunan tempatan itu kini menggaji kira-kira 50 orang masyarakat tempatan, termasuk Henry Sosa, 45, yang menyuarakan keyakinan bahawa inisiatif itu dan seumpamanya boleh memacu pelancongan."Penglibatan orang ramai dalam aktiviti berbeza adalah antara penjana pendapatan utama projek itu," kata Sosa.

Pada masa ini, ladang itu melaksanakan program tanaman anggur laut dan hutan bakau bagi membantu mengurangkan kesan perubahan iklim di sepanjang pantai Havana.Raul Naranjo, pengarah agensi ekopelancongan Cuba Ecotur, berkata pelancongan alam semula jadi semakin mendapat perhatian dalam kalangan pengusaha dan ejen pelancongan yang mengendalikan lawatan ke negara Caribbean itu."Pelancongan pasca pandemik di seluruh dunia, terutama di Caribbean, terjejas akibat impak COVID-19 dan perubahan iklim," kata Naranjo. "Senario baharu ini mendorong kami untuk mencari jalan dalam menghadapi cabaran global."Kerajaan Cuba mengunjurkan pertumbuhan ekonomi empat peratus pada 2022 dan menjangkakan  ketibaan hampir 2.5 juta pelancong asing.-- BERNAMA


Penggodam curi data pesakit, lumpuhkan sistem maklumat hospital

(Pada satu ketika, pihak hospital mengesahkan satu-satunya teknologiyang masih berfungsi adalah telefon/AFP)

EVRY, 27 September- Sekumpulan penggodam yang melumpuhkan operasi sebuah hospital di Perancis dengan mencuri data pesakit bulan lalu bertindak membocorkan rekod peribadi pesakit dalam talian.Penyerang siber itu menuntut wang tebusan bernilai jutaan dolar daripada hospital Centre Hospitalier Sud-Francilien (CHSF) di Corbeil-Essonnes, di selatan Paris sebulan lalu, tetapi institusi itu enggan membayarnya.Menurut pihak hospital, penggodam bertindak membocorkan data seperti imbasan perubatan dan analisis makmal bersama dengan nombor keselamatan negara milik pesakit.Menteri Kesihatan, Francois Braun, menerusi Twitter Ahad lalu mengecam tindakan itu.."Saya mengutuk sekeras-kerasnya tindakan mendedahkan data yang digodam," katanyaHospital seluruh negara turut berdepan dengan peningkatan serangan daripada kumpulan penggodan menuntut tebusan, terutama sejak pandemik COVID-19.Masalah semakin teruk di Perancis, di mana pada awal tahun lalu pegawai menjangkakan institusi penjagaan kesihatan secara purata akan menghadapi serangan penggodam setiap minggu.Presiden Perancis, Emmanuel Macron, pada tahun lalu menyifatkan serangan semasa pandemik COVID-19 itu sebagai 'krisis dalam krisis' dan mengumumkan tambahan satu juta euro (RM4.44 juta) untuk keselamatan siber.Semasa serangan bulan lalu, Hospital Corbeil-Essonnes terpaksa menutup perkhidmatan kecemasannya dan perlu menghantar pesakitnya ke institusi lain.Pada satu ketika, pegawai berkata satu-satunya teknologi yang masih berfungsi adalah telefon.

(Hospital Centre Hospitalier Sud-Francilien (CHSF) di Corbeil-Essonnes, di selatan Paris, Perancis, yang menjadi mangsa penggodam selepas enggan membayar tebusan/AFP)

Selain menjual banyak data, penggodam menerbitkan sekurang-kurangnya sebahagian daripada data berkenaan untuk dimuat turun di 'web gelap', iaitu bahagian tersembunyi dunia internet yang memerlukan perisian khas untuk diakses.Bagi pakar analisis, tindakan penggodam itu mungkin adalah taktik untuk menekan pihak hospital walaupun institusi awam dilarang sama sekali membayar wang tebusan mengikut undang-undang Perancis.Penyelidik Keselamatan Siber, Damien Bancal, yang mendedahkan kebocoran dan pernah melihat fail berkenaan, memberitahu AFP bahawa kebimbangan sekarang adalah penjenayah lain juga akan melancarkan taktik penipuan sama dengan menggunakan data yang didedahkan.Sebagai tindak balas terhadap kebocoran pada hujung minggu lalu, pihak hospital mengehadkan akses sistemnya dan memaklumkan pesakit supaya sentiasa berwaspada apabila menerima e-mel, mesej atau panggilan telefon. - AFP


China giat bantu Pakistan tangani banjir

(CIDCA menghubungkan Guangxi untuk menghantar pasukan perubatan menjalankan kerja menyelamat dan selain pasukan penilaian bencana yang dikendalikan oleh Kementerian Pengurusan Kecemasan/REUTERS)

BEIJING, 27 September- China menghantar pasukan perubatan dan pasukan penilaian bencana ke Pakistan yang dilanda banjir bagi usaha bantuan lanjut, menurut Agensi Kerjasama Pembangunan Antarabangsa China (CIDCA) pada Isnin.Timbalan Ketua Pengarah Jabatan Pertama Hal Ehwal Wilayah (CIDCA), Zheng Yuandong membuat pengumuman itu semasa temu bual dengan Rangkaian Televisyen Global China (CGTN).Beliau berkongsi beberapa butiran tentang pelbagai bantuan yang diberikan China kepada Pakistan setakat ini."Kerajaan China mengumumkan 100 juta yuan bantuan kemanusiaan kecemasan, termasuk 25,000 khemah dan bahan lain yang diperlukan segera. "3,000 khemah yang dihantar oleh Tentera Udara China adalah salah satu vbantuan kumpulan pertama dihantar ke Pakistan."Memandangkan kerugian besar dialami Pakistan, kerajaan China menyediakan tambahan 300 juta yuan. "Ini menjadikan jumlah keseluruhan ialah 400 juta yuan, bilai tertinggi berbanding negara lain di dunia," katanya.Beliau berkata usaha bantuan yang sampai ke Pakistan setakat ini boleh disimpulkan dalam empat perkataan: ketepatan, kesinambungan, kelancaran dan ketepatan."Semua bahan bantuan siap sepenuhnya dalam tempoh sebulan di mana CIDCA bekerjasama dengan jabatan penerbangan awam untuk menambah tiga penerbangan kerana keperluan mendesak di Pakistan."Dari ketibaan kumpulan pertama hingga penghantaran semua bantuan ia sampai dalam masa sebulan ," menurut pegawai berkenaan.

(Kerajaan China mengumumkan 100 juta yuan bantuan kemanusiaan kecemasan, termasuk 25,000 khemah dan bahan lain yang diperlukan segera/REUTERS)

"CIDCA menghubungkan Guangxi untuk menghantar pasukan perubatan menjalankan kerja menyelamat dan selain pasukan penilaian bencana yang dikendalikan oleh Kementerian Pengurusan Kecemasan. "Kedua-dua pasukan ini akan pergi ke Pakistan tepat pada masanya," katanya.Tidak kira bagaimana situasi semasa pentadbiran dan politik antarabangsa, kerajaan dan rakyat China akan sentiasa berdiri teguh dengan kerajaan dan rakyat Pakistan, tambahnya.“Saya percaya dengan bantuan China dan masyarakat antarabangsa, Pakistan pasti akan mengatasi bencana ini dan membina semula tanah air mereka seawal mungkin,” tambahnya. -REUTERS


Salah eja, guru pukul murid sehingga mati diburu

LUCKNOW, 27 September- Polis India sedang mencari seorang guru yang didakwa memukul seorang murid dilaporkan dari kasta rendah sehingga mati, hanya disebabkan kesilapaan ejaan.

Perkara itu disahkan pegawai polis selepas berlaku bantahan ganas susulan insiden berkenaan.

Menurut polis, Nikhil Dohre dipukul dengan kayu dan ditendang sehingga pengsan oleh guru sekolah menengahnya pada awal bulan ini selepas tersalah mengeja perkataan “sosial” berdasarkan keterangan bapanya kepada pihak polis.

Kanak-kanak lelaki berusia 15 tahun itu meninggal dunia akibat kecederaan dialaminya pada Isnin di hospital utara negeri Uttar Pradesh, manakala tertuduh melarikan diri selepas kejadian itu.

“Dia melarikan diri, tetapi kami akan menahannya tidak lama lagi, kata pegawai polis Mahendra Pratap Singh kepada  AFP.

Dohre dari komuniti Dalit, kelompok rakyat paling rendah dalam sistem kasta India. Mereka juga dilaporkan sering berdepan prasangka buruk dan diskriminasi selama berabad-abad.

Semalam, ratusan penduduk mengadakan bantahan di jalanan selepas berita kematian Dohre tersebar di daerah Auraiya, lokasi insiden berlaku.

Penduduk menuntut penahanan guru tersebut sebelum upacara pembakaran mayat dijalankan selain turut bertindak membakar kenderaan polis.

“Puluhan peserta bantahan ditahan,” kata Sing.

“Kami terpaksa menggunakan kekerasan untuk menyuraikan peserta bantaan dan berjaya dikawal,” kata Superintendan Polis Charu Nigam kepada pemberita. -AFP


Kapal angkasa NASA berjaya rempuh asteroid Dimorphos

(Imej lengkap terakhir asteroid Dimorphos, yang diambil oleh DRACO pada misi DART NASA 12 kilometer dari asteroid dan dua saat sebelum hentaman/AFP)

LAUREL, 27 September- Sebuah kapal angkasa milik NASA menepati sasaran apabila berjaya menghentam asteroid di kedudukan tujuh juta batu jauh untuk memesongkan orbitnya.Ujian Pengalihan Asteroid Berganda (DART) dianggap kejayaan bersejarah yang berupaya menghalang objek angkasa daripada memusnahkan kehidupan di Bumi pada masa depan.Ujian berkenaan berjaya menghentam asteroid yang disasarkan di angkasa lepas Dimorphos, pada 7.14 malam waktu Timur (2314 GMT), 10 bulan selepas berlepas dari California dalam misi perintisnya.Menurut Pengarah Bahagian Sains Planet NASA, Lori Glaze, pelanggaran dua objek yang disengajakan itu adalah hasil tujuh tahun penelitian, melalui penyelidikan sama ada pertembungan kapal angkasa dengan asteroid secara manual mampu memesongkan trajektorinya bagi mengelakkan bencana kepada Bumi."Kami memulakan era baharu, di mana terdapat potensi menghalang sesuatu seperti kesan asteroid berbahaya yang dibimbangi akan memudaratkan bumi," "Asteroid berukuran 530 kaki (160 meter) yang hampir setanding saiznya dengan piramid Mesir berjaya dialihkan dari orbitnya oleh sebuah kapal angkasa yang dihantar ke angkasa lepas dan mensasarkan asteroid yang dipanggil Dimorphos iaitu 6.5 juta batu (10.5 juta kilometer) dari Bumi."Bentuknya yang seakan-akan telur dan permukaannya yang akhirnya dapat dilihat dengan jelas dalam beberapa minit terakhir, ketika DART menuju ke arahnya dengan kelajuan kira-kira 14,500 batu (23,500 kilometer) sejam," katanya.Para saintis dan jurutera NASA bertepuk tangan apabila paparan skrin menunjukkan bahawa isyarat telah hilang dan pelanggaran berjaya memesongkan orbit asteroid berkenaanbNASA beranggapan eksperimen itu penting untuk dijalankan sebelum keperluan sebenar ditemui.

(Imej menerusi strim secara langsung yang dirakamkan DART menunjukkan asteroid Dimorphos di ruang angkasa lepas/AFP)

NASA memaklumkan matlamatnya bukan untuk memusnahkan asteroid tetapi untuk melihat sama ada laluan asteroid mampu dipesongkan secara manual supaya tidak menghentam Bumi.Dengan kejayaan Dimorphos itu, NASA berharap untuk menolaknya ke orbit yang lebih kecil, mengurangkan 10 minit dari masa yang diperlukan untuk mengelilingi Didymos, yang kini 11 jam dan 55 minit.Beberapa minit selepas hentaman, sebuah satelit bersaiz pembakar roti dikenali sebagai LICIACube yang telah dipisahkan daripada DART beberapa minggu lalu, dijangka bergerak dekat tempat kapal angkasa tanpa juruterbang yang terhempas berkenaan bagi merakamkan imej perlanggaran itu.Gambar yang dirakamkan LICIACube itu dijangka dihantar semula ke bumi pada minggu depan.Konsep ini dibuktikan dengan apa yang sebelum ini hanya dipaparkan dalam fiksyen sains bagi karya layar perak seperti filem "Armageddon" dan "Don't Look Up" -AFP

Berita berkaitanUsaha selamatkan bumi: Kapal angkasa NASA akan rempuh asteroid


51 maut dalam kejadian bot karam di utara Bangladesh

DHAKA, 27 September - Sekurang-kurangnya 51 orang maut selepas sebuah bot karam di daerah utara Bangladesh pada Ahad.Penguasa Polis daerah Panchagarh, SM Sirajul Huda, memberitahu bahawa 26 lagi mayat ditemukan di sungai Karatoya di daerah Panchagarh utara Bangladesh, 468 kilometer (km) dari Dhaka, pada Isnin.Angka korban itu menjadikan jumlah kematian setakat ini mencecah 51 berbanding 25 sebelum ini.Bot kecil membawa kebanyakannya penumpang yang terdiri daripada wanita dan kanak-kanak dilaporkan karam pada petang Ahad akibat terlebih muatan.

Anggota penyelamat bertungkus lumus melaksanakan misi pencarian baki penumpang yang masih hilang meskipun berdepan cabaran arus deras dan air bergelora, katanya.Insiden berlaku berhampiran bandar terpencil di utara Boda disebabkan faktor sistem penyelenggaraan yang lemah kesesakan."Kami membatalkan pencarian pada waktu malam. Kami akan meneruskan operasi pencarian kami pagi esok," katanya kepada AFP.Polis berkata jumlah orang hilang berkurangan ekoran ada yang melaporkan bahawa mereka selamat menemui saudara-mara kerana berjaya berenang ke tempat selamat.Huda berkata, bot itu membawa tiga kali ganda kapasitinya. - AFP


Banjir Pakistan: NGO dirikan 'sekolah sementara' di kem bantuan

PAKISTAN, 27 September- Yayasan Al-Khidmat Pakistan, yang merupakan sebuah badan bukan kerajaan (NGO) tempatan mendirikan 'sekolah sementara' di kem bantuan banjir, Quetta, ibu kota wilayah Balochistan.Langkah tersebut sebagai usaha 'membawa bilik darjah' kepada anak-anak di kem bantuan berkenaan yang kini terkesan akibat banjir terburuk yang melanda negara itu. "Kami sangat bimbang kerana pendidikan anak-anak semakin terabai, tetapi sekarang, Alhamdulillah, sebuah sekolah telah ditubuhkan dan mereka sedang belajar. "Kami akan gembira jika sekolah itu dibuka sepanjang tahun," kata seorang ibu bapa kepada Reuters pada Isnin."Kami orang miskin dan tidak mampu untuk menghantar mereka ke sekolah lain. Jadi kami bersyukur dengan sekolah ini," tambahnya.Banjir di Pakistan mengakibatkan beratus ribu orang yang dipindahkan, tinggal sama ada di tempat terbuka atau khemah sementara yang didirikan di sepanjang jalan atau di atas tanah kering.Bencana itu juga telah memusnahkan sebahagian besar negara berkenaan dan membunuh hampir 1,600 orang, manakala berjuta-juta lagi kehilangan tempat tinggal.-REUTERS


Thailand jangka hujan lebat, banjir kilat akibat Taufan Noru

BANGKOK, 27 September- Thailand bersiap sedia hadapi kemungkinan hujan lebat dan banjir kilat susulan Taufan Noru kini bergerak menghala ke arah barat pada kelajuan kira-kira 35 kilometer (km) sejam dan dijangka mendarat di tengah Vietnam, esok.Jabatan Meteorologi Thailand memaklumkan taufan dengan kelajuan angin kira-kira 150 km sejam itu dijangka bertukar kepada ribut tropika dan melanda pelbagai kawasan selepas bergerak ke timur laut Thailand, esok.Jabatan itu memaklumkan ribut tropika disertai monsun barat daya melanda Laut Andaman, selatan Thailand dan Teluk dengan membawa hujan lebat ke Utara, Timur Laut, dan bahagian Tengah termasuk Bangkok dan kawasan sekitarnya, manakala membadai Timur dan Selatan pada esok hingga 1 Oktober.Semua wilayah berkenaan dijangka dilanda angin kencang di beberapa kawasan. “Orang ramai harus mengambil langkah berjaga-jaga susulan kejadian banjir kilat dan limpahan air mungkin berlaku terutama di sepanjang sungai berhampiran kaki bukit dan tanah pamah. “Penduduk di sepanjang pesisiran pantai juga dinasihatkan untuk berhati-hati,” menurut jabatan itu dalam satu kenyataan.Jabatan Meteorologi menasihatkan semua kapal agar tidak turun ke laut mulai hari ini hingga Sabtu (1 Oktober).

(Penduduk membersihkan rumah mereka yang dinaiki air selepas taufan Noru / FOTO AFP)

“Angin kencang mengakibatkan ombak setinggi dua hingga tiga meter di Laut Andaman dan sekitar Teluk, manakala ombak melebihi tiga meter jika berlaku ribut petir,” menurut kenyataan itu.Sementara itu, Pentadbiran Metropolitan Bangkok (BMA) mengambil langkah berjaga-jaga termasuk pelepasan air daripada terusan serta 2.5 juta beg pasir digunakan bagi mengukuhkan tembok bagi menghadapi kemungkinan banjir.Media sebelum ini melaporkan bahawa lima anggota penyelamat di Filipina maut akibat taufan Noru melanda utara negara itu, menyebabkan kejadian banjir dan berjuta-juta orang terputus bekalan elektrik. -BERNAMA


Australia bakal wujudkan badan pemantau antirasuah

(Perdana Menteri Australia, Anthony Albanese/ REUTERS)

SYDNEY, 27 September- Australia akan mewujudkan Suruhanjaya Pencegahan Rasuah Kebangsaan selepas bertahun berdebat mengenai keperluan badan pemantau bebas bagi ahli politik.Perdana Menteri, Anthony Albanese dan Peguam Negara,Mark Dreyfus berkata dalam satu kenyataan bahawa langkah itu akan memulihkan kepercayaan dan integriti dalam politik.Sehubungan itu pembiayaan sebanyak A$262 juta (RM783 juta) selama empat tahun akan disediakan.Rang Undang-Undang dijangka dibentangkan di Parlimen esok.Suruhanjaya itu akan menyiasat rasuah serius atau sistemik oleh menteri Kerajaan Persekutuan, Ahli Parlimen, kakitangan politik dan pekerja, kontraktor dan entiti kerajaan.

Ia akan mempunyai kuasa retrospektif, dan boleh membuat penemuan rasuah, atau merujuk perkara jenayah kepada polis persekutuan atau pendakwa raya, kata kenyataan itu.Badan pemerhati rasuah New South Wales (NSW) telah menjalankan banyak siasatan terhadap ahli politik dan derma politik menyebabkan dua perdana menteri meletak jawatan dalam dekad lalu.Kerajaan Liberal Scott Morrison, yang kehilangan jawatan dalam pilihan raya pada Mei, telah menolak gesaan untuk badan pemantau persekutuan.Suruhanjaya kebangsaan akan dapat mengadakan pendengaran awam "dalam keadaan luar biasa", yang mana ia adalah untuk kepentingan awam, kata kenyataan kerajaan itu.Penemuan suruhanjaya itu akan tertakluk kepada semakan kehakiman, tambahnya. - REUTERS


Filippo Grandi dilantik semula sebagai Pesuruhjaya Tinggi PBB untuk pelarian

NEW YORK, 27 September- Perhimpunan Agung Pertubuhan Bangsa-Bangsa Bersatu (PBB) melantik semula diplomat Itali, Filippo Grandi sebagai Pesuruhjaya Tinggi bagi Pelarian (UNHCR) untuk tempoh dua tahun setengah.Penggal baharu beliau bakal bermula pada 1 Julai 2023 dan berakhir pada 31 Disember 2025.Pemilihan semula Grandi dipersetujui sebulat suara di Perhimpunan Agung itu.

Dilahirkan pada Mac 1957, Grandi menyertai UNHCR sejak 1 Januari 2016.Antara Januari 2010 dan Mac 2014, beliau mengetuai agensi PBB untuk pelarian Palestin yang dikenali sebagai Agensi Kerja dan Bantuan Pertubuhan Bangsa-Bangsa Bersatu bagi Pelarian Palestin (UNRWA). -BERNAMA


Rusia usir diplomat Jepun, dituduh intip

MOSCOW, 27 September- Rusia menahan seorang diplomat Jepun yang berpangkalan di bandar timur Vladivostok selepas disyaki menjalankan kerja-kerja pengintipan dan menyenaraikan individu berkenaan sebagai persona non grata, lapor agensi berita.

"Seorang diplomat Jepun ditahan ketika menerima maklumat sulit, sebagai pertukaran wang, mengenai kerjasama Rusia dengan negara lain di rantau Asia-Pasifik," kata Perkhidmatan Keselamatan Persekutuan Rusia (FSB) dalam satu kenyataan, yang disiarkan oleh agensi berita Rusia.Diplomat itu juga telah meminta maklumat mengenai "kesan sekatan Barat" ke atas timur wilayah Primorsky, kata FSB, menurut agensi berita.Kementerian Luar Rusia dalam satu kenyataan menyebut, diplomat diarah meninggalkan negara itu dalam tempoh 48 jam.FSB berkata ia telah membuat bantahan kepada Tokyo melalui saluran diplomatik dan mengisytiharkan diplomat yang dikenal pasti sebagai konsulat jeneral di Vladivostok, Motoki Tatsunori, sebagai persona non grata, lapor agensi berita.

(Konsulat Jeneral Jepun di Vladivostok, Motoki Tatsunori / AFP)

FSB mengedarkan video pendek yang menunjukkan diplomat itu mengakui bahawa dia melanggar undang-undang Rusia.Rusia menganggap Jepun sebagai negara "bermusuhan", gelaran dikongsi dengan semua negara Kesatuan Eropah, Amerika Syarikat dan sekutu termasuk Britain dan Australia.Moscow dan Tokyo telah bertukar-tukar sekatan dan penyingkiran diplomat sejak 24 Februari lalu, apabila Vladimir Putin melancarkan apa yang disebut oleh Kremlin sebagai "operasi ketenteraan khas" di Ukraine.Tokyo mempunyai hubungan sukar dengan Moscow sebelum pencerobohan Ukraine dan kedua-dua pihak masih belum menandatangani perjanjian damai pasca Perang Dunia II.Percubaan untuk berbuat demikian dihalang oleh pertikaian berpanjangan mengenai pulau yang dikawal oleh Rusia, yang menggelarnya sebagai Kuril. - AFP


Kanada mansuh sekatan sempadan COVID-19 mulai Oktober

MONTREAL, 27 September- Kanada mengumumkan pemansuhan sekatan sempadan COVID-19 bagi pelancong ke negara itu, mulai bulan depan.Negara tersebut tidak lagi akan menguatkuasakan ujian saringan, kuarantin, vaksinasi atau pemakaian pelitup muka untuk pengembara."Kami mengumumkan tidak akan memperbaharui perintah dalam majlis yang tamat tempoh pada 30 September."Dan dengan itu akan menggantung sekatan COVID-19 bagi semua pelancong yang memasuki Kanada," kata Menteri Kesihatan, Jean-Yves Duclos.

Menurut kenyataan Agensi Kesihatan Awam Kanada, perkara tersebut diputuskan berikutan penilaian yang menunjukkan negara itu telah melepasi kemuncak gelombang Omicron BA.4 dan BA.5. Selain kadar vaksinasi juga adalah tinggi, manakala kadar kemasukan ke hospital lebih rendah."Kami dapat melakukan ini kerana berpuluh juta rakyat Kanada telah mendapatkan vaksin. "Kami semua telah bekerjasama untuk mengikuti garis panduan, mendapatkan vaksin dan melindungi satu sama lain," kata Menteri Pengangkutan, Omar Alghabra kepada pemberita.Dalam pada itu, pelancong dan rakyat Kanada masih digalak untuk memakai pelitup mula dan mengasingkan diri apabila perlu, menurut kenyataan itu.Menurut angka rasmi kerajaan, kira-kira 90 peratus daripada warga Kanada berumur 12 tahun dan ke atas telah menerima sekurang-kurangnya dua dos vaksin COVID-19 dan separuh sudah menerima dos penggalak.-AFP


Cuba, Florida bergegas buat persiapan hadapi taufan Ian

(Sebuah keluarga membawa bersama anjing mereka ke lokasi selamat di Batabano, pada 26 September 2022, selepas pihak berkusa mengeluarkan amaran kecemasan taufan Ian/AFP)

HAVANA, 27 September- Cuba mengisytiharkan amaran kecemasan di beberapa wilayah pada Isnin tatkala taufan Ian semakin kuat dan menghampiri negara itu, sementara Florida turut menggandakan persiapan menjelang kemungkinan taufan melanda.

Menurut pihak berkuasa, kira-kira 50,000 penduduk di wilayah barat Cuba, Pinar del Rio diarah berpindah ke lokasi lebih selamat; 6,000 dipindahkan ke pusat pemindahan negeri dan selebihnya berpindah ke rumah ahli keluarga lain atau kenalan mereka.

Pusat Taufan Nasional Amerika Syarikat (NHC) mengeluarkan amaran Ian semakin kuat dan boleh melepasi barat Cuba pada lewat Isnin atau awal Selasa.

“Kelajuan angin maksimum kekal hampir 155 kilometer sejam dengan tiupan semakin kuat, menurut NHC menjadikan Ian ribut kategori 2 pada skala Saffir-Simpson.

"Dijangka kekuatan akan kekal sehingga hari berikutnya,” tambah NHC.

(Imej taufan Ian dari Stesen Angkasa Lepas yang dikeluarkan NASA. Ian dilapor semakin kuat dan menghampiri Cuba serta Florida/AFP)

Di Florida, bandar Tampa juga ditelakkan bawah pengawasan, dan Gabenor Ron DeSantis mengisytiharkan darurat kecemasan di semua 67 daerah tatkala pihak berkuasa bekerja keras membuat persiapan kerana taufan dijangka melanda kawasan itu pada Rabu atau Khamis.

“Ian membawa hujan lepat, angin kencang, banjir kilat dan ribut juga kejadian puting beliung di kawasan terpencil di sepanjang Pantai Teluk Florida," kata DeSantis dalam sidang media di Tallahassee pada Isnin.

Beliau turut menasihatkan penduduk membuat persiapan kemungkinan gangguan bekalan elektrik.

“Meskipun taufan tidak melanda kawasan anda, anda mungkin berdepan tiupan angin kuat yang boleh menyebabkan pokok tumbang dan menyebabkan gangguan (bekalan elektrik),” kata DeSantis.. turut memberi maran risiko banjir.

Penduduk telah diminta menambah stok bekalan makanan, air bersih, ubat dan bahan api. DeSantis juga telah mengaktifkan 7,000 Pengawal Kebangsaan untuk membantu usaha itu.

Pihak berkuasa di beberapa kawasan majlis perbandaran Florida termasuk Miami, Fort Lauderdale dan Tampa, mula mengagihkan beg pasir percuma kepada penduduk bagi mengelak rumah mereka dinaiki air.

Presiden Joe Biden telah meluluskan bantuan kecemasan kepada 24 daerah di Florida yang diagihkan menerusi Agensi Pengurusan Kecemasan Persekutuan (FEMA).

NASA pula memaklumkan, pihaknya memindahkan sistem pelancar roket Moon ke dalam hangar simpanan di Pusat Angkasa Kennedy di Florida bagi mengelak risiko taufan.

Sementara itu, negara Caribbean dan bahagian timur Kanada masih menilai kos kerugian akibat ribut kuat dicetuskan taufan Fiona yang melanda minggu lalu, sehinga meragut beberapa nyawa.

Ketika Fiona tiba di timur Kanada, ia membawa angin selaju 80 batu sejam, menyebabkan hujan lebat dan ombak setinggi 12 meter.

Pada awal Sabtu, tiga orang dipercayai mati selepas taufan itu membadai wilayah Atlantik Kanada yang dikategorikan sebagai taufan pasca-tropika. -AFP


'Sedozen' maut dalam serangan jihad Burkina Faso

BURKINA, 27 September- Satu serangan yang disyaki pejuang jihad di utara Burkina Faso telah membunuh kira-kira sedozen orang dan kebanyakannya adalah tentera.Keganasan telah berlaku di negara Afrika barat yang terkurung daratan selepas Leftenan Kolonel Paul-Henri Sandaogo Damiba merampas kuasa dalam rampasan kuasa Januari, menggulingkan pemimpin Burkina yang dipilih dan berjanji untuk mengekang kumpulan jihad.Tetapi seperti di negara jiran, pemberontak yang bergabung dengan Al-Qaeda dan kumpulan negara Islam telah mencetuskan pergolakan.Dalam serangan terbaru, konvoi yang membawa bekalan kepada penduduk tempatan dan diiringi oleh unit tentera "menjadi sasaran serangan pengganas" berhampiran Gaskinde di wilayah Sahel, kata satu kenyataan tentera."Serangan itu malangnya menyebabkan kerugian besar," dan jumlah korban akan diketahui secepat mungkin, katanya.Sumber keselamatan memberitahu AFP bahawa angka awal menunjukkan "kira-kira sedozen maut di kalangan elemen unit, terdapat juga beberapa yang cedera parah."Sumber itu menambah bahawa bantuan telah dihantar ke kawasan itu.Pada hari Ahad, sebuah alat letupan buatan yang menyasarkan satu lagi konvoi bekalan semula diiringi tentera di Sahel mencederakan empat orang, kata sumber keselamatan.Serangan ini menyusuli satu pada hari Sabtu di timur negara itu berhampiran sempadan dengan Niger dan Benin. Tentera berkata sekurang-kurangnya dua askar dan dua pembantu awam terbunuh dalam satu serangan hendap ke atas rondaan mereka.

(Seorang askar kerajaan berjalan melepasi sekumpulan penduduk kampung yang dipindahkan / FOTO AFP)

Beribu-ribu telah mati dan kira-kira 2 juta orang telah kehilangan tempat tinggal akibat pertempuran sejak 2015 apabila pemberontakan merebak ke Burkina Faso.Awal bulan ini Damiba memecat menteri pertahanannya dan mengambil alih peranan itu sendiri selepas beberapa siri serangan jihad. -AFP


Protes di Iran, lebih 75 orang dilapor terkorban

PARIS, 27 September- Lebih 75 orang dilaporkan terkorban susulan tindakan kekerasan pihak berkuasa Iran bagi menangani protes antikerajaan yang tercetus disebabkan kematian seorang wanita Kurdish, Mahsa Amini, menurut sebuah kumpulan hak asasi semalam.Jumlah kematian rasmi direkodkan pihak berkuasa Iran kekal 41 orang, termasuk dalam kalangan anggota pasukan keselamatan.Menurut pihak berkuasa, mereka menahan lebih 1,200 orang ketika demonstrasi terus meluas di seluruh negara berhubung kematian Amini ketika dalam tahanan polis.Wanita itu didakwa melanggar peraturan ketat kod etika berpakaian negara itu yang menetapkan pemakaian hijab dan pakaian secara sederhana.Menurut beberapa saksi kepada AFP, penunjuk perasaan turun ke jalanan sekali lagi sebagaimana yang dilakukan setiap malam di Tehran dan tempat lain sejak kematian Amini pada 16 September lalu.

(Penunjuk perasaan berhimpun di Paris pada hari Ahad sebagai solidariti dengan demonstrasi antikerajaan di dalam republik Islam / AFP)

Kumpulan peserta protes di Tehran melaungkan 'tamatkan pemerintahan diktator', menggesa pengunduran pemimpin tertinggi Iran, Ayatollah Ali Khamenei, 83, yang telah memerintah negara itu lebih tiga dekad.Video yang dirakam dari tingkat atas di beberapa jalan, antaranya dikatakan di bandar Tabriz, menunjukkan orang ramai membantah susulan tindakan pasukan keselamatan melepaskan gas pemedih mata, menerusi imej yang dikeluarkan kumpulan Hak Asasi Manusia Iran (IHR) yang berpangkalan di Oslo.IHR berkata, sekurang-kurangnya 76 orang terbunuh dalam tindakan keras di Iran, meningkat daripada kiraan sebelumnya iaitu 57 individu.Dalam pada itu, ketegangan membabitkan kuasa barat meningkat apabila Jerman memanggil duta Iran dan Kanada bagi mengumumkan sekatan, sehari selepas Kesatuan Eropah mengecam tindakan keras yang dilakukan dan Tehran memanggil utusan dari Britain serta Norway."Kami menggesa masyarakat antarabangsa lebih tegas dan bersatu bagi mengambil langkah praktikal untuk menghentikan pembunuhan dan penyeksaan terhadap penunjuk perasaan," kata pengarah IHR, Mahmood Amiry-Moghaddam.Beliau turut mendakwa, rakaman video dan sijil kematian yang diperoleh IHR menunjukkan 'peluru hidup sedang ditembak terus ke arah penunjuk perasaan'.Dalam rakaman video terbaru AFP, polis rusuhan Iran lengkap dengan perisai badan memukul penunjuk perasaan yang berkumpul di jalanan, sementara kumpulan pelajar bertindak mengoyak gambar Ayatollah Ruhollah Khomeini . - AFP


Berdepan masalah ekonomi, Cuba sokong pungutan suara perkahwinan songsang

(Presiden Cuba Miguel Diaz-Canel mengundi di pusat mengundi untuk penetapan dasar 'Kod Keluarga' baharu di Havana, Cuba / Foto Reuters)

'HAVANA, 27 September– Rakyat Cuba mengundi untuk meluluskan perkahwinan sesama jantina dan pengambilan anak angkat dalam satu pungutan suara pada hujung minggu, kata pegawai pilihan raya negara komunis itu pada Isnin.

Pungutan suaran pada Ahad itu adalah untuk mengundi pakej; langkah yang akan menaikkan budaya “machista” yang telah lama dipegang di pulau itu dan membenarkan perkahwinan sesama jantina walaupun ketika negara itu bergelut dengan krisis ekonomi yang semakin meruncing.

Jika diluluskan, “kod keluarga” setebal 100 muka surat itu akan meletakkan Cuba di barisan hadapan dasar sosial progresif di Amerika Latin, menghalalkan perkahwinan sejenis dan membenarkan pasangan sejenis mengambil anak angkat, serta menggalakkan perkongsian hak domestik yang sama antara lelaki dan perempuan.

( Kanak-kanak membantu pengundi membuang undi di pusat mengundi semasa pilihan raya 'Kod Keluarga' baharu di Havana, Cuba/Foto Reuters)

Kebanyakan rakyat Cuba menyokong kod keluarga liberal itu. Menurut Majlis Pilihan Raya Nasional, keputusan awal selepas 66 peratus undi dikira memihak kepada perubahan yang disokong kerajaan.

"Lebih 3.9 juta rakyat memilih untuk mengesahkan kod itu (66.9%), manakala 1.95 juta menentang (33%)," kata Alina Balseiro Gutierrez, Presiden Majlis Pilihan Raya Nasional mengumumkan keputusan itu menerusi televisyen kendalian kerajaan pada Isnin."Kod keluarga" setebal 100 halaman menghalalkan perkahwinan sejenis dan kesatuan sivil, membenarkan pasangan sejenis mengambil anak angkat, dan menggalakkan perkongsian hak dan tanggungjawab domestik yang sama antara lelaki dan wanita.Tiada pemerhati bebas pilihan raya Cuba, walaupun rakyat boleh memerhatikan kiraan di kawasan mereka. Laporan tentang kiraan undian mengikut daerah di media sosial kelihatan sepadan dengan keputusan rasmi.Keputusan itu diumumkan semasa Diaz-Canel mempengerusikan mesyuarat tergempar berhubung persediaan pulau Caribbean untuk menghadapi taufan Ian.

Akaun Twitter rasmi menunjukkan presiden bersandar dan tersenyum mendengar berita itu. Presiden Cuba telah mengetuai kempen untuk menerima pakai kod tersebut.Mengikut piawaian Cuba peratusan keluar mengundi pada Ahad lalu agak sederhana, dan 33% undi itu tidak besar di negara yang dikendalikan oleh komunis, di mana pungutan suara sebelum ini menyaksikan kerajaan hampir menerima sokongan sebulat suara. -REUTERS